Rezort školstva chce dostupné vysokoškolské vzdelávanie

Platy ústavných činiteľov, poslancov, členov vlády s výnimkou sudcov a prokurátorov ostanú zmrazené.

BRATISLAVA. Ministerstvo školstva sa v oblasti vysokých škôl do roku 2020 zameria na zabezpečenie dostupného a rôznorodého vysokoškolského vzdelávania. Prioritou bude tiež zlepšovanie kvality a relevantnosti vysokoškolského vzdelávania a vytváranie atraktívneho tvorivého prostredia. Prostredníctvom podpory otvorenosti a transparentnosti vysokoškolského prostredia chce rezort navyše zvyšovať jeho efektívnosť a dôveryhodnosť. Vyplýva to z Dlhodobého zámeru vo vzdelávacej, výskumnej, vývojovej a ďalšej tvorivej činnosti pre oblasť vysokých škôl na roky 2016 až 2020, ktorý v stredu schválila vláda. Ministerstvo poukazuje pri hodnotení dostupnosti vysokoškolského vzdelávania napríklad na to, že vysoké školy majú obmedzené kapacity v študentských domovoch a v komforte a v kvalite ubytovania v porovnaní so súčasnými štandardmi zaostávajú. Študenti, ktorí sú nútení sa ubytovať mimo študentských domovov a zmluvných zariadení vysokých škôl, znášajú navyše celé náklady na ubytovanie. Pri podpore rôznorodosti prostredia ministerstvo konštatuje, že z hľadiska napĺňania rôznych potrieb a očakávaní spoločnosti je dôležité, aby vysokoškolský systém ako celok vedel reflektovať rôzne potreby. Nie je tak napríklad nutné, aby všetky vysoké školy uskutočňovali doktorandské štúdium či boli aktívne v získavaní študentov zo zahraničia. Rezort sa v dokumente venuje aj kvalite vysokoškolského vzdelávania. Ministerstvo konštatuje, že súčasný systém akreditácie študijných programov prakticky nemonitoruje, či vysoké školy vo vzdelávaní využívajú optimálne vzdelávacie možnosti, ako inovujú vzdelávanie s ohľadom na potreby študentov a vzdelávacie výstupy, ktoré majú štúdiom získať. V rámci plánovaného zvyšovania efektívnosti a dôveryhodnosti vysokoškolského prostredia chce ministerstvo pokračovať v sprístupňovaní údajov o vysokom školstve v otvorenom formáte a na základe takto získaných a analyzovaných údajov pripravovať konkrétne politiky pre jednotlivé oblasti. Rezort chce tiež v spolupráci so širšou verejnosťou identifikovať neefektívne postupy a procesy, a následne presadzovať ich zjednodušenie alebo zánik, či už ide o duplicitné poskytovanie údajov, systém verejného obstarávania, pravidlá rozhodovania v akademickej oblasti či finančné riadenie verejnoprávnych inštitúcií. Dlhodobý zámer vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl vypracúva ministerstvo školstva, vedy, výskumu a športu a každoročne ho aktualizuje. Cieľom podľa ministerstva nie je podrobne analyzovať súčasný stav. Informácie o súčasnom stave vysokého školstva sú podľa rezortu k dispozícií vo výročných správach o stave vysokého školstva či v Správe o stave školstva na Slovensku. Akreditačná komisia bude mať nových členov. Vyplýva to z návrhu na vymenovanie členov Akreditačnej komisie, ktorý schválil kabinet na svojom rokovaní. Koncom augusta členstvo zaniklo Gabriele Petrovej, Ladislavovi Čarnému, Marcele Gbúrovej, Robertovi Schronkovi, Júliusovi Horváthovi, Jozefovi Mihokovi a Mariánovi Šurábovi. Milan Pol sa vzdal členstva v komisii k 15. januáru a doteraz zaňho neexistovala náhrada.  Návrhy na kandidátov na uvoľnené miesta členov komisie mohli predkladať vysoké školy, orgány štátnej správy či Slovenská akadémia vied. Medzi vybranými kandidátmi sú Gabriela Petrová z Univerzity Konštantína Filozofa v Nitre za pedagogické vedy, Ladislav Čarný z Vysokej školy výtvarných umení v Bratislave za oblasť umenie aj Marcela Gbúrová z Univerzity Pavla Jozefa Šafárika v Košiciach za oblasť spoločenské a behaviorálne vedy. Rovnako tak aj Jozef Mihok z Úradu pre normalizáciu, metrológiu a skúšobníctvo za oblasť priemyselného inžinierstva. Ďalej budú v Akreditačnej komisii Ivan Šimovček z Trnavskej univerzity v Trnave za oblasť právo a medzinárodné vzťahy, Richard Hindls z Vysokej školy ekonomickej v Prahe za oblasť ekonómia a manažment, Milan Cagala zo spoločnosti Tech-Holding s.r.o. za oblasť strojárstvo a Vladimír Nečas zo Slovenskej technickej univerzity v Bratislave za oblasť elektrotechnika a elektroenergetika.  Akreditačná komisia je poradným orgánom vlády SR. Skladá sa z 21 členov, ktorých vymenúva a odvoláva vláda SR na návrh ministra školstva, vedy, výskumu a športu. Komisia sleduje, posudzuje a nezávisle hodnotí kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáha jej zvyšovaniu.


Vietnam potrebuje zaplátať diery v rozpočte, stavil na kasína

Vietnam sa spoliehal na lotériu a využíval jej príjmy ešte počas vojny.

HANOJ. Vietnamský revolucionár a zakladateľ komunistického štátu Ho Či Min sa počas vojnových rokov spoliehal na lotériu a využíval príjmy z predaja žrebov na financovanie školstva a zdravotníctva. Dnešní politickí lídri však potrebujú väčšie zisky, stavili preto na kasína, dostihy či herné automaty. Vietnamsky premiér Nguyen Xuan Phuc vydal dva dekréty, ktorých cieľom je zvýšiť konkurencieschopnosť vietnamského priemyslu zábavy v rámci regiónu. Chce tak dosiahnuť rast príjmov z tohto odvetvia a zredukovať zvyšujúci sa rozpočtový schodok. Pilotný plán vstúpil do platnosti tento mesiac a povoľuje Vietnamcom návštevu kasín, do ktorých mali doteraz prístup len cudzinci. Ďalšia smernica im zase umožní staviť na kone či psy, a tiež na výsledky športových zápasov. To je ďalšia novinka po tom, ako vietnamské ministerstvo financií v spolupráci s malajzijskou firmou Berjaya vlani spustili tzv. lotériu amerického typu. "Potrebujú príjmy z daní," vysvetľuje Alexandre Legendre z hanojského sídla spoločnosti Leadco Legal Counsel, ktorá poskytuje rady zahraničným investorom. Verejné financie v krajine sú totiž pod tlakom. Vietnamci pritom doteraz cestovali za "zábavou" do kasín v Macao, Singapure alebo do susednej Kambodže. Podľa odhadov Vietnamci tak utratili za hranicami vyše 750 miliónov eur ročne. Vláda v Hanoji sa preto rozhodla udržať tieto peniaze doma. Nové legálne možnosti hazardu domáci určite s nadšením privítajú. V rokoch 2011-15 minuli Vietnamci za žreby v priemere 12,3 miliardy eur ročne. A príjmy z lotérie sa každý rok zvyšujú o zhruba 12 %. Herný priemysel vo Vietname láka aj zahraničných investorov. Ich peniaze môžu pomôcť zrýchliť rast ekonomiky. Experti predpovedajú, že príjmy kasín vo Vietname môžu zvýšiť hrubý domáci produkt krajiny o 0,58 % v prvom roku od ich uvedenia do prevádzky. Vláda pritom roky zaujímala rozpoltený postoj k tomuto priemyslu. Rozhodnutie povoliť Vietnamcom návštevu kasín vybudovaných pre cudzincov je experiment, ktorý potrvá tri roky, a potom sa vyhodnotí. Vietnam už síce celé desaťročia využíva príjmy z lotérie na financovanie školstva a sociálnej sféry, ale kasína sú niečo iné. Predstavitelia štátu majú obavy najmä z možných negatívnych vedľajších produktov hráčskej vášne, ako sú prostitúcia, alkoholizmus či obrovské dlhy.


Európania vnímajú minulosť lepšie než súčasnosť, ukázal prieskum

Správa hodnotí 67 percent Európanov ako nostalgických.

BERLÍN. Dve tretiny Európanov vnímajú minulosť pozitívnejšie ako súčasnosť a pri aktuálnych témach, ako sú prisťahovalectvo a členstvo v Európskej únii, sa prikláňajú skôr ku skeptickým postojom. Vyplýva to z prieskumu nemeckej Bertelsmannovej nadácie, ktorej výsledky zverejnili v pondelok. Prieskum sa uskutočnil na vzorke 10.885 občanov EÚ v Nemecku, Francúzsku, Španielsku, Taliansku a Poľsku, pričom výsledky sú podľa nadácie reprezentatívne pre Úniu a túto päticu jej najväčších členských štátov. Správa o prieskume hodnotí 67 percent Európanov ako nostalgických, v Nemecku podiel týchto ľudí predstavuje 61 percent, informuje agentúra DPA. Približne 78 percent nostalgikov sa domnieva, že prisťahovalci sa nechcú integrovať do spoločnosti. Rovnaký názor pritom zastáva 63 percent európskych "nenostalgikov". Zaznamenaná nostalgia poukazuje aj na veľké zneistenie v spoločnosti, uviedla spoluautorka štúdie Isabell Hoffmannová.


STĹPČEK PETRA SCHUTZAS kým sa križuje Robert Kaliňák?

Stĺpček

Sebavedomý

Kaliňákov človek

Všade inde by už demisia ministra vnútra bola aj zabudnutá a nástupca dávno v úrade.

Základným dôvodom, prečo minister vnútra mal skončiť – dávno - vo svojej funkcii, je dôvodné podozrenie, že realitná transakcia, ktorú vypátral asistent Rybanič, nie je zďaleka jeho jediný obchodný prípad s Bašternákom. S trestne stíhaným podnikateľom sa Kaliňák križuje a prelína v rôznych firmách, kde ako spoločný bod, spojka –, aby sme sa nevyjadrili otvorenejšie, ale žalovateľne -, sa vyníma postava advokáta Turčana. Nemôžeme iste vylúčiť, že vlastníkmi firmy, ktorá robila biznis v Čiernej Hore, sú len Turčan a ešte jeden spoločník. Ani to neurobíme. Radi by sme však stretli elementárne zorientovaného človeka, ktorý by dal vlastnú ruku do ohňa, že vlastníci  firmy Erupsi nie sú kamufláž. A ak sa taký odvážlivec nenájde, tak predovšetkým z dôvodu, že minister sa už tak zababral kauzou (zrejme) daňového podvodníka, že podozrenia -  najmä ak sa tam motá aj tieň Turčana - naskakujú automaticky. To je kľúčový dôvod, prečo by všade inde už demisia bola aj zabudnutá a nástupca dávno v úrade.


Európa je pre investorov príťažlivejšia než Čína a Severná Amerika

FRANKFURT NAD MOHANOM. Odchod Veľkej Británie z EÚ sa priblížil, ale investori voči kontinentu napriek vnútroeurópskym napätiam prechovávajú veľkú dôveru. Taký je záver analýzy, ktorú vypracovala hospodárska poradenská spoločnosť EY. Zamerala sa na priame zahraničné investície v Európe ako továrne, distribučné sklady a výstavbu správnych centier. Nákupy firiem a finančných zariadení nie sú v nej zohľadnené. Priame zahraničné investície v Európe v období vypracúvania analýzy, merané podľa hodnoty projektov, ešte nikdy neboli také vysoké ako v roku 2017. Nimi vzniklo 353.000 pracovných príležitostí. Bolo ich medziročne o tretinu viac. Podľa paralelného výskumu medzi 500 manažérmi, predovšetkým finančnými riaditeľmi, bola Európa najpríťažlivejším investičným magnetom pred Čínou a Severnou Amerikou. Počas hlbokej krízy eurozóny v roku 2012 pokladalo Európu za najpríťažlivejšiu len tretina respondentov. Teraz ju pokladá za najsilnejšiu 53 % opýtaných. "Európa teraz výrazne ťaží z hospodárskej sily Nemecka a veľkej chuti nemeckých firiem investovať," povedal partner EY Bernhard Lorentz. Do nepriaznivej situácie, dokonca na vedľajšiu koľaj, sa podľa prieskumu dostala Severná Amerika. Brexit pre Veľkú Britániu nezostáva bez dôsledkov. Pri hodnotení jednotlivých krajín si Londýn udržal prvú pozíciu, ale Nemecko a Francúzsko sa k nej výrazne priblížili. V Nemecku sa počet projektov zvýšil o 6 % na 1124. Vytvárajú vyše 31.000 pracovných miest. Ich počet medziročne vzrástol o viac ako polovicu. Investori sa sťažujú, že krajina má slabosti v digitálnej infraštruktúre, čo sa prejavuje v nedostatkoch širokopásmových telekomunikačných služieb a sklenených telekomunikačných sietí. Problémom krajiny je aj veľký nedostatok pracovníkov. Ak však ide o konkrétnu realizáciu projektov, Británia si zachováva náskok. Zahraničné firmy najmä zo Spojených štátov a Nemecka tam vytvorili 50.200 pracovných miest. Bolo ich o 12 % viac ako v roku 2016. "Podniky napriek ťažkým rokovaniam o brexite zrejme predpokladajú, že napokon dôjde k dohode, ktorá umožní firmám z Británie prístup na spoločný trh," povedal šéf EY v Nemecku Herbert Barth.


Britská automobilka sa rozhodla. Slovensku dá svoj hlavný model

Štvrtá automobilka na Slovensku ukázala model, ktorý dostane nitriansky závod. Vyrábať ho začne v roku 2018.

COVENTRY, BRATISLAVA. Štvrtá automobilka na Slovensku britský Jaguar Land Rover sa rozhodol. V utorok popoludní predstavil model, ktorý v roku 2018 dostane jeho nitriansky závod. Vo svojom závode pri Nitre, ktorý začal stavať len pred nedávnom, bude vyrábať nový Land Rover Discovery. Okrem Slovenska nové auto bude britská automobilka vyrábať aj vo svojom britskom závode Solihulle. Dôvodom je množstvo objednávok tejto vlajkovej lode značky Land Rover. „Nový Discovery je už dnes zákazníckym hitom, čo potvrdzuje naše rozhodnutie začať vyrábať tento automobil ako hlavný produkt slovenskej fabriky, popri jeho výrobe v Solihulle,“ povedal Wolfgang Stadler, globálny výrobný riaditeľ Jaguar Land Rover povedal Tento prístup podľa neho kopíruje stratégiu automobilky pre Range Rover Evoque a Land Rover Discovery Sport v závodoch v britskom Halewoode, v Číne a Brazílii, ktorá automobilke pomáha držať krok vo výrobe so silným záujmom spotrebiteľov. Britská automobilka chce svoj závod na Slovensku otvoriť v roku 2018. Zamestnať v ňom plánuje 2 800 ľudí, pričom ročne  chce vyrábať 150-tisíc áut. Celkovo chce automobilka preinvestovať 1,4 miliardy eur. Vláda mu za to ešte vlani odklepla pomoc vo výške 129 miliónov eur. Oznámenie automobilky o novom modeli na Slovensku prišlo po tom, ako Jaguar na autosalóne v Los Angeles oznámil, kde bude vyrábať svoj prvý elektromobil. Jaguar I-PACE bude vyrábať v závode Magna Steyr v Rakúsku.


Čižnár tvrdí, že štát pri agrodotáciách zlyháva. Fico zatiaľ mlčí

Čižnár kritizoval ministerku pôdohospodárstva Gabrielu Matečnú aj Pôdohospodársku platobnú agentúru.

BRATISLAVA. Predseda koaličnej strany a poslaneckého klubu Smeru Robert Fico nateraz neodpovedá na otázky o zlyhávaní štátu, o ktorom hovoril generálny prokurátor Jaromír Čižnár v súvislosti s problémami farmárov pri agrodotáciách. Novinári sa Fica v parlamente pýtali na jeho názor, ale bývalý premiér odmieta odpovedať na chodbách parlamentu. "Bude tlačová konferencia," vyhlásil Fico pri odchode z tlačovej konferencie, na ktorej hovoril o opatreniach pre ťažko zdravotne postihnutých. Aktuálnym politickým témam sa zatiaľ nevenoval, hoci avizoval, že to bude na tlačových konferenciách robiť. Čižnár na tlačovej konferencii kritizoval ministerku pôdohospodárstva Gabrielu Matečnú (nom. SNS) aj Pôdohospodársku platobnú agentúru (PPA). Systém prideľovania agrodotácií je podľa neho nastavený zle, označil ho za "chorý". Malých farmárov sa generálny prokurátor zastal. Štát podľa neho v tejto veci "absolútne zlyháva", namiesto toho, aby malých farmárov chránil, likviduje ich. Generálny prokurátor prisľúbil na stretnutí farmárom vyšetrenie ich prípadov priamo na Generálnej prokuratúre. Z vyšetrovania by sa tak mali vylúčiť okresné aj krajské prokuratúry.


Ružička prirovnal brexit k Pánovi prsteňov

Štátny tajomník rezortu diplomacie prirovnal Mayovú k Paní prsteňov

BRATISLAVA. Brexit už nadobúda rozmery ságy Pán prsteňov, respektíve Pani prsteňov. Na otázky novinárov k najnovšiemu vývoju o odchode Veľkej Británie tak dnes po rokovaní vlády zareagoval štátny tajomník rezortu diplomacie František Ružička. Ako ďalej vysvetlil, treba počkať na to, ako dopadne indikatívne hlasovanie vo Westminsteri. Potvrdil, že proces brexitu zatiaľ prípravy na budúci rozpočet EÚ neovplyvňuje. „Sága o brexite už nadobúda rozmery ságy Pán prsteňov alebo Pani prsteňov. Očakávam teraz hlasovania, respektíve možno len jedno hlasovanie, v ktorom bude rozhodnuté o tom, ktoré varianty brexitu alebo nebrexitu budú prijaté alebo dostanú najväčšiu podporu,“ vysvetlil Ružička procesy v britskom parlamente. Pripomenul, že sa bude hlasovať o viacerých možnostiach, od žiadneho brexitu až po tvrdý brexit. Okrem rokovaní o brexite sa Európska únia venuje aj rokovaniam o viacročnom finančnom rámci. Ak by sa Spojené kráľovstvo napokon rozhodlo nevystúpiť, alebo by sa rozhodlo pre dlhé predĺženie, v tomto prípade by to rokovania ovplyvniť mohlo. „Pokiaľ sa Veľká Británia rozhodne o predĺženie termínu za rámec eurovolieb, teda s tým, že budú volení aj predstavenia Veľkej Británia, tak by išlo o dlhé predĺženie – jednoročné, dvojročné, alebo možno nekonečné, budeme musieť rátať s pozíciami Veľkej Británie. Ale to je zatiaľ len určitá špekulácia,“ povedal Ružička. Zdôraznil, že rokovania teraz prebiehajú v poriadku. Všetko, čo Slovensko považuje za svoje priority, je stále na stole. V niektorých oblastiach sa už dosiahla aj predbežná dohoda s Európskym parlamentom, 120 oblastí je ale ešte stále citlivých. Dolná komora britského parlamentu bude budúci pondelok rokovať o úplnom zrušení brexitu a zotrvaní krajiny v Európskej únii. Tento bod programu sa pritom nedostane na rokovanie parlamentu z iniciatívy niektorej z politických strán, ale občanov, ktorí za zrušenie brexitu spísali petíciu a poslali ju do parlamentu. Petíciu podpísalo do dnešného dňa 5,7 milióna obyvateľov Veľkej Británie, čo je podľa údajov dolnej komory britského parlamentu historický rekord. Podľa britských zákonov sa musí britský parlament zaoberať akoukoľvek petíciou, ktorú mu občania pošlú, ak je pod ňou najmenej 100-tisíc podpisov. Nemusí však o požiadavkách v nej obsiahnutých hlasovať. Lídri únie sa minulý týždeň vo štvrtok na summite dohodli, že Londýnu ponúknu odloženie odchodu z EÚ do 22. mája, pokiaľ britský parlament do konca tohto týždňa schváli dohodu, ktorú premiérka Theresa Mayová vyrokovala s Bruselom. Pokiaľ sa tak nestane, brexit by mal byť 12. apríla, ktorý má Londýnu poskytnúť čas na schválenie dohody alebo "spresnenie ďalšieho postupu".


Obliehanú sýrsku štvrť Homs opustili stovky civilistov a bojovníkov

DAMASK. Približne 1500 civilistov a povstaleckých bojovníkov v sobotu odišlo zo štvrte sýrskeho mesta Homs, ktorú obliehajú vládne sily.Evakuanti odišli zo štvrte al-Wair 53 autobusmi. Zhruba dve tretiny z nich boli civilisti a tretina bojovníci, informovalo Sýrske pozorovateľské centrum pre ľudské práva (SOHR).Autobusy z al-Wairu smerovali do mesta Tadaf v provincii Aleppo, ktoré je pod kontrolou vládnych síl. Odtiaľ sa evakuanti neskôr presunú do mesta Džarábulus ležiaceho neďaleko tureckých hraníc, ktoré ovládajú vzbúrenci spriaznení s Ankarou.Evakuácia sa uskutočnila týždeň po uzavretí Ruskom sprostredkovaného prímeria v al-Waire. Na základe dohody o zastavení paľby by z tejto obliehanej štvrte mali v priebehu šiestich až ôsmich týždňov celkovo evakuovať viac ako 12.000 ľudí, prevažne povstaleckých bojovníkov a členoch ich rodín.Na priebeh evakuácie podľa Damasku dohliada Sýrsky Červený polmesiac v súčinnosti s ruskou a sýrskou armádou.Vládne sily dobyli väčšinu Homsu, metropoly rovnomennej provincie, už v roku 2014. Štvrť al-Wair je jedinou časťou Homsu, ktorú stále kontrolujú povstalci. Sýrska armáda a jej spojenci ju obliehajú už asi päť mesiacov. Odhaduje sa, že sa tam stále nachádza okolo 50.000 ľudí.


Taliban útočil v Kábule, atentátnici cielili na armádne budovy

Pri útoku zahynulo najmenej šestnásť ľudí a 38 ďalších utrpelo zranenia.

KÁBUL. Najmenej 16 ľudí v stredu zahynulo a desiatky ďalších utrpeli zranenia po tom, ako sa v afganskej metropole Kábul odpálili dvaja samovražední útočníci nasadení fundamentalistickým hnutím Taliban. Po jednom z útokov nasledovala prestrelka. Potvrdilo to popoludní ministerstvo zdravotníctva. Atentátnici zaútočili v rozpätí 20-30 minút na objekty a zariadenia afganskej armády a polície. Prvý útočník odpálil svoje vozidlo naložené výbušninami pred vojenskou školou v západnej časti Kábulu. V objekte susednej policajnej stanice sa následne strhla prestrelka medzi niekoľkými útočníkmi a políciou. Hovorca potvrdil, že na mieste zahynulo 15 ľudí a okolo 43 utrpelo zranenia. Druhý sa odpálil neďaleko sídla afganskej tajnej služby vo východnej časti mesta, pričom utrpeli zranenia ďalší dvaja ľudia a prinajmenšom jedna osoba zahynula. K zodpovednosti za tieto činy sa bezprostredne po nich prostredníctvom odkazu na twitteri prihlásil hovorca Talibanu Zabíhulláh Mudžáhid. Hovoril však o trojici bombových útokov. Miestna televízna stanica uviedla, že dvaja útočníci vnikli do vojenskej školy, tieto správy ale nepotvrdila afganská ani dánska armáda. Agentúra DPA v tejto súvislosti pripomenula dva veľké útoky islamistov v Kábule od začiatku tohto roka. Džihádistická skupina Islamský štát (IS) podnikla začiatkom februára útok na Najvyšší súd v Kábule, pri ktorom zomrelo 20 a zranilo sa 40 osôb. Útok Talibanu na afganský parlament si v januári vyžiadal 30 obetí na životoch a viac než 70 zranených.


Od Breivikových útokov uplynulo šesť rokov

OSLO. Nórsko si v sobotu pripomenulo šieste výročie vyčíňania masového vraha Andersa Breivika, ktorého útoky v Osle a na ostrove Utöya si vyžiadali 77 obetí. Ústredným podujatím bolo pietne zhromaždenie vo vládnej štvrti v Osle, na ktorom premiérka Erna Solbergová uviedla, že "pre nás bude 22. júl vždy dátumom spojeným so strachom, beznádejou a smútkom" a "dňom, keď boli naše hodnoty vystavené skúške." Zdôraznila, že deň útoku bol tým, keď "sme si pripomenuli, čo treba brániť a za čo bojovať: dôvera, otvorenosť a rozmanitosť". Poukázala aj na dôležitosť pamätných miest na počesť obetí, lebo "pripomínajú to, čo sa stalo." Mani Hussaini, vodca mládežníckeho krídla Strany práce, vo svojom príhovore zdôraznil, že "treba spoznávať ideológiu a nenávisť, ktoré poháňali páchateľa útokov Breivika." Uviedol, že "22. júl nebol tragédiou, bol to terorizmus, ktorý útočil na našu demokraciu." Členovia mládežníckej organizácie Strany práce a ďalší hostia sa popoludní z Osla presunuli na ostrov Utöya, kde Breivik po odpálení bombovej nálože v Osle zastrelil 69 ľudí, väčšinou mládežníkov. K útokom, ktoré sú najzávažnejším násilným činom v povojnovej ére Nórska, došlo 22. júla 2011. Breivik najprv - oblečený v policajnej uniforme - zaparkoval pred vládnou budovou v Osle dodávku s nastraženou bombou, ktorá usmrtila osem ľudí. Následne sa presunul na neďaleký ostrov Utöya, kde postrieľal 69 členov ľavicovej mládežníckej organizácie. Andersa Breivika v roku 2012 odsúdili v Nórsku na maximálny trest 21 rokov väzenia. Po uplynutí vymeraného trestu môže súd jeho pobyt za mrežami opakovane predlžovať vždy o päť rokov, a to až smrti odsúdeného.


SZĽH postaví dvadsať plôch pre zimné športy za vyše šesť miliónov

Má ísť o nezastrešené plochy rozdelené do všetkých krajov.

BRATISLAVA. Slovenský zväz ľadového hokeja (SZĽH) hľadá zhotoviteľa multifunkčných športových plôch využiteľných pre zimné športy. Vo vyhlásenej verejnej súťaži, o ktorej vo štvrtok vo svojom vestníku informuje Úrad pre verejné obstarávanie, ide o zabezpečenie 20 športovísk (2 - 3 pre každý kraj), vrátane technického zázemia. Celková hodnota zákazky je odhadovaná na 6.606.860 eur bez DPH. Zákazka je rozdelená na tri časti - výstavbu desiatich športovísk v Bratislavskom, Trnavskom, Nitrianskom a Trenčianskom kraji, ďalších desiatich v Žilinskom, Banskobystrickom, Košickom a Prešovskom kraji a osobitne je určená zákazka na dodanie rolby a zariadenia na úpravu ľadu pre každú multifunkčnú športovú plochu. "Uchádzač môže predložiť ponuku na ktorúkoľvek časť, na dve, ale aj na všetky časti predmetu zákazky. Každá časť sa bude vyhodnocovať osobitne, výsledkom môže byť preto podpísanie zmlúv s jedným, ale i dvoma, či tromi úspešnými uchádzačmi," ozrejmil SZĽH, ktorý chce rozdelením zákazky vytvoriť širší priestor pre čestnú hospodársku súťaž. Záujemcovia môžu predkladať svoje žiadosti do 20. septembra 2019. Multifunkčné plochy budú inštalované v 20 obciach so strediskovými základnými školami, budú nezastrešené a budú slúžiť pre zimné športy prevažne v zimnom období. V letnom období budú pokryté multifunkčným povrchom, na ktorom je možné prevádzkovať viacero športových hier. Budú preto využiteľné pre deti, mládež a športujúcu verejnosť počas celého roka. Obce, v ktorých sa má multifunkčná športová plocha realizovať, musia preukázať pripravenosť územia a sietí pre dodanie a inštaláciu.


Na spore vlády s Enelom rozprávkovo zarobil advokát s kontaktmi na Smer

Odmena zhruba 64 miliónov eur prináleží bratislavskému advokátovi Radomírovi Bžánovi. Ukázal sa pri Počiatkovi aj pri Zmajkovičovej.

BRATISLAVA. "Niekedy musíte mať gule na to, aby ste urobili niektoré rozhodnutia," vystatoval sa minister hospodárstva Peter Žiga zo Smeru, keď v júli spolu s premiérom Robertom Ficom oznamoval víťazstvo vlády v medzinárodnej arbitráži s talianskou firmou Enel o Vodnú elektráreň v Gabčíkove. Dodal, že "žiadne peniaze Slovenská republika platiť nebude" a spor je definitívne uzavretý. Teraz sa ukázalo, že štát má za právne služby v spore zaplatiť desiatky miliónov eur bratislavskému advokátovi Radomírovi Bžánovi, ktorý ho zastupoval. Presná suma zatiaľ nie je známa. Týždenník Plus sedem dní, ktorý na to upozornil, vyčíslil odmenu na základe zmluvy zhruba na 64 miliónov eur. Odmena za právne služby sa vždy odvíja od dohody medzi advokátom a klientom. Zmluvu s Bžánovou advokátskou kanceláriou uzavrela v roku 2015 štátna spoločnosť M.H. Manažment, ktorá je nástupníckou organizáciou zaniknutého Fondu národného majetku. Podlieha rezortu hospodárstva. Šéfom M.H. Manažmentu je bývalý poslanec Smeru Branislav Bačík. Spomínaná suma vychádza z vyhlášky ministerstva spravodlivosti o odmenách pre advokátov. V podobných prípadoch môže byť maximálne 20 percent zo sumy, o ktorú v spore ide. Arbitráž štátu s Enelom bola o 588,2 milióna eur. V zmluve sa uvádza, že odmena pre advokáta bude 55 percent z maximálnej výšky stanovenej vyhláškou. Žiga v stredu po rokovaní vlády pripustil, že odmena je neprimeraná. Oznámil, že vyzval vedenie M.H. Manažmentu, aby s Bžánom rokovalo o jej znížení. Peniaze zatiaľ štát advokátovi nevyplatil. Osobnú zodpovednosť v kauze Žiga odmieta. "Zmluva bola podpísaná ešte v roku 2015, keď som pôsobil v úplne inom úrade," bráni sa. V tom čase bol Žiga ministrom životného prostredia. Keď v júli Fico spolu s ním slávnostne oznamovali urovnanie sporu, označil práve Žigu za človeka, ktorý všetko vybavil. "Ako minister životného prostredia pripravil celý plán, išli sme presne bod za bodom," tvrdil premiér. Dodal vtedy, že vyriešenie arbitráže s Enelom je príkladom maximálne profesionálneho prístupu. "Toto je profesionálna vláda." V stredu sa premiér ku kauze už nevyjadroval. Ministerka spravodlivosti Lucia Žitňanská (Most-Híd) považuje sumu pre advokáta za nadsadenú. "Myslím si, že, áno, toto je prehnané. Neviem, ako boli nastavené tie zmluvné podmienky, pravdepodobne príliš veľkoryso," reagovala. Tiež si myslí, že ešte je priestor na rokovanie o znížení sumy. Za extrémne neadekvátnu označil dohodnutú odmenu aj renomovaný advokát Peter Kubina. "Výstižnejšie by bolo označiť ju za kriminálnu, a to najmä z pohľadu toho, kto podmienky jej stanovenia v mene štátu dojednal,“ povedal Kubina pre Denník N. Uvedenú sumu podľa neho slovenské pobočky špičkových medzinárodných advokátskych kancelárií dokážu zarobiť zhruba za 8 až 12 rokov. Spor štátu s Enelom riešil Bžán dva roky. V minulosti Bžána Plus sedem dní pristihlo na narodeninovej oslave bývalej poslankyne Smeru Renáty Zmajkovičovej, ktorá bola aj podpredsedníčkou parlamentu. V auguste 2010 ho zase odfotili na oslave s vtedajším ministrom financií za Smer Jánom Počiatkom. Komentátor SME Tom Nicholson vo februári 2013 na svojom blogu popísal, ako mu Bžán v osobnom rozhovore potvrdil, že u neho v podnájme niekoľko rokov býval súčasný generálny prokurátor Jaromír Čižnár. Priznal, že sú kamaráti. Poznajú sa z Právnickej fakulty Univerzity Komenského, kde bol Čižnár spolužiakom Fica. Z centrálneho registra zmlúv vyplýva, že Bžánova advokátska kancelária má od štátu zákazky od roku 2011. V máji toho roka podpísala zmluvu s Metodicko-pedagogickým centrom o poskytovaní právnych služieb za vyše 33-tisíc eur. V ďalších dvoch zmluvách s bývalým Fondom národného majetku z rokov 2013 a 2015 sumy za zastupovanie nie sú stanovené. Odmeny pre advokáta sa podľa nich odvíjajú od výsledku predmetných súdnych sporov. Podiel v Gabčíkove získala do prenájmu firma Enel v rámci privatizácie Slovenských elektrární, v ktorých ovládla 66-percentný podiel. Bolo to za vlády Mikuláša Dzurindu Štátna Vodohospodárska výstavba, ako majiteľ vodného diela, musela na základe zmluvy posielať elektrárňam ročne 30 až 40 miliónov eur za to, že Gabčíkovo prevádzkujú. Prakticky však peniaze išli na účet Enelu. Fico zmluvu s Enelom vypovedal k marcu 2015. Spoločnosť sa obrátila na súd.


DETSKÁ RUBRIKATrasochvost biely žije na púšti aj v tundre. Zahniezdil aj na Chopku

V blízkosti ľudí sa zdržuje rád, často hniezdi vo výklenkoch budov.

Svižne si vykračuje po zemi a potriasa pri tom dlhým chvostíkom. Ak ste niekedy pozorovali trasochvosta bieleho, určite ste pochopili, že meno dostal práve vďaka tomuto typickému pohybu. Malý sťahovavý vtáčik takmer neprestajne kmitá chvostom a podchvíľou sa ozýva prívetivým švitorením. V blízkosti ľudí sa zdržuje rád, často hniezdi vo výklenkoch budov, no sú zaznamenané aj prípady, keď sa trasochvost usadil v kvetináči alebo v amplióne dedinského rozhlasu. Útočisko nachádza v najrôznejších prostrediach. Páči as mu na dedine aj v meste. Usadí sa v blízkosti vody, ale aj v poľnohospodárskej krajine, v polopúšti (na okraji púšte) či v chladnej tundre. Preto ho možno nájsť takmer v celej Európe, dokonca i na Islande. Žije aj v Ázii a na severe Afriky. Na Slovensku je tiež mimoriadne hojný. Podľa záznamov tu každoročne hniezdi najmenej päťdesiattisíc párov trasochvostov. Optimistickejšie odhady hovoria o dvojnásobnom počte hniezdnych párov. Zato zimu u nás prečkáva iba niekoľko desiatok trasochvostov, aj tie zrejme pochádzajú zo severných častí Európy. Tieto sťahovavé vtáky so začiatkom jesene migrujú, iba južné populácie sa nikam nesťahujú. Ako jeden z najbežnejších vtáčích druhov je trasochvost biely rozšírený takmer na celom území Slovenska, od nížin po horské oblasti. V jednom prípade sa dokonca našlo hniezdo trasochvostov aj na Chopku, druhom najvyššom vrchu Nízkych Tatier. Tieto operence teda dokázali zahniezdiť vo výške 2 024 metrov nad morom. Veľkosťou sa ponáša na vrabca, má však štíhlejšie telo a oveľa dlhší tenký chvostík, ktorým takmer neustále pohybuje. Na čiernobielej fotografii by sa vynímal rovnako ako v realite. Perie má totiž len v tónoch čiernej, bielej a sivej farby. Kým chrbát je šedivý, bruško pokrývajú biele pierka. Popri čiernej kresbe na temene hlavy sa vyníma biela tvár trasochvosta. Z nej svietia čierne guľaté očká. Samička má na rozdiel od samca temeno hlávky sfarbené dosiva. Trasochvost je obratný lovec, kŕmi sa výhradne živočíšnou potravou. Pochutí si na muchách, komároch i malých motýľoch. Chrobač nežerie iba v dospelom štádiu, do zobáka s radosťou vezme aj larvu či kuklu. Loví spravidla pri potokoch či v močaristom prostredí, pretože tu nájde pohromade celé roje komárov. Pri love často cupká po povrchu alebo hmyz lapá v letku tesne nad zemou. Trasochvosty sa zo zimovísk v Stredomorí či tropickej Afrike vracajú do našich zemepisných šírok v marci. Keď uplynú dva či tri týždne od obsadenia vyvoleného hniezdiska, začne samička stavať domček zo slamy, machu a trávy. Niekedy ho zvykne vylepšovať nájdenými motúzmi a kúskami handier. Hniezdo buduje v skalách, pod mostami, v dutinách budov alebo na hromade dreva. Po oplodnení doň znáša päť či šesť belavých vajec s hnedými škvrnami. Mláďatká sa liahnu už po dvanástich dňoch, ďalšie dva týždne sa o ne potom odhodlane starajú obaja rodičia. Mladé vtáčatá začnú veľmi rýchlo samy krútiť chvostíkom. Dospelé trasochvosty dokážu zahniezdiť až trikrát ročne.


Juncker sa stretol s poľským premiérom, budú sa snažiť zlepšovať vzťahy

Morawiecki urobil zmeny vo svojom kabinete a odvolal kontroverzných ministrov, ktorí mali spory s Bruselom.

BRUSEL. Kancelária predsedu Európskej komisie Jeana-Clauda Junckera v utorok neskoro večer po jeho stretnutí s novým poľským premiérom Mateuszom Morawieckým oznámila, že obaja lídri mali v Bruseli "priateľskú" a "konštruktívnu" večeru a budú sa snažiť do konca februára pokročiť v zlepšovaní vzťahov. Ako informovala tlačová agentúra AP, Morawiecki podľa svojich slov vysvetľoval na večeri šéfovi EK cieľ zmien v poľskej justícii a to, že sú nutné. Poľský premiér v utorok už skôr urobil zmeny vo svojom kabinete a odvolal kontroverzných ministrov, ktorí mali spory s Bruselom. Odvolanie sa týkalo ministrov zahraničných vecí, obrany a životného prostredia. Premiérove kroky naznačujú, že sa snaží o nápravu vzťahov s partnermi v Európskej únii a o odvrátenie prípadných sankcií EÚ, keďže postavenie Poľska v únii sa zhoršuje. Novým ministrom zahraničných vecí sa stal Jacek Czaputowicz, ktorý v úrade nahradil Witolda Waszczykowského. Novým šéfom rezortu obrany je Marek Blaszczak, ktorý vystriedal Antoniho Macierewicza, a novým ministrom životného prostredia Henryk Kowalczyk, informovala agentúra PAP. Morawiecki počas skladania slávnostného sľubu nových ministrov v prezidentskom paláci vo Varšave povedal: "Nie sme a nechceme byť dogmatickou, doktrinárskou vládou, ani vládou socialistických či neoliberálnych krajností." Premiér dodal, že chce, aby malo Poľsko významnú úlohu v silnej Európe. O výmene šéfov týchto i ďalších rezortov rozhodol premiér Morawiecki tesne pred svojím odchodom do Bruselu, kde sa stretol s predsedom EK Junckerom. Témou ich spoločného rozhovoru bola najmä reforma justície v Poľsku, pre ktorú Európska komisia iniciovala konanie voči tejto krajine. Výsledkom môže byť to, že Poľsko zbavia hlasovacích práv v EÚ. Morawiecki v utorok na tlačovej konferencii v Bruseli po večeri s Junckerom povedal, že sa šéfovi EK snažil vysvetliť cieľ zmien v justičnom systéme Poľska, ako aj to, že sú dlho očakávané a nutné. "Povedal som, že naším zámerom je vytvoriť účinnejší, spravodlivejší a objektívnejší systém, a taký, ktorý bude transparentný a rentabilný," vyhlásil Morawiecki na tlačovej konferencii. Ďalšími témami diskusie oboch lídrov boli energetika a klimatická politika, ako aj približne milión Ukrajincov utekajúcich pred konfliktom s Ruskom do Poľska, kde nachádzajú útočisko. Brusel opakovane vyslovil obavy nielen so zmienenou reformou súdnictva, ale aj s poľským odmietaním prijímať migrantov podľa schváleného plánu EÚ a s výrubom v poľskom Bielovežskom pralese, ktorý je od roku 2011 uznaný za prírodné dedičstvo UNESCO.


Pozrite si nové elektromobily z Číny, najväčšieho trhu s autami

Výrobcovia tiež pripravujú elektrické autobusy či superautá.

KANTON, BRATISLAVA. Popularita elektromobilov v Číne raketovo rastie. Tamojšia vláda prispieva na ich kúpu dotáciou do výšky 90 000 yuanov (12 260 eur), čo motivuje kupujúcich aj výrobcov. Čínske automobilky investujú do výskumu a vývoja elektromobilov čoraz viac - len na tohtoročom autosalóne v Kantone (Guangzhou) predstavili domáce značky až tridsať nových modelov elektromobilov. Forbes priniesol prehľad najzaujímavejších noviniek z autosalónu v jednotlivých segmentoch: BenBen je jedno z najpredávanejších malých áut v Číne, automobilka teraz predstavila aj jeho elektrickú verziu. Čínski výrobcovia sa neunúvajú s vymýšľaním špeciálnych elektrických modelov - spaľovací motor v normálnom aute vymenia za elektromotor a baterky a autu dajú prívlastok EV. BenBen EV má elektromotor s výkonom 75 koní a maximálnu rýchlosť 125 kilometrov za hodinu, na jedno nabitie prejde 200 kilometrov. Na trh príde v decembri, bude stáť 59 800 yuanov čiže asi 8 140 eur. Elektrická verzia sedanu Jingyi S50 má výkon 120 koní, maximálnu rýchlosť 150 kilometrov za hodinu a dojazd 250 kilometrov. Na trh príde začiatkom budúceho roku za cenu 120 000 yuanov (16 340 eur). Model GS4 EV už teraz tvorí polovicu predajov automobilky Guangzhou Auto, elektrická verzia by ich mala ešte posilniť. Elektrické SUV sa v Číne tešia veľkej popularite. GS4 EV má elektromotor s výkonom 140 koní, maximálnu rýchlosť 120 kilometrov za hodinu a dojazd 240 kilometrov. Na trh príde s cenou 150 000 yuanov (20 430 eur). Vo firmách rozvážajúcich tovar na krátke vzdialenosti najazdia dodávky približne rovnako veľa kilometrov a môžu sa nabíjať v noci. Preto pri nich odpadá strach z dojazdu a preto sú veľmi populárne. i6, elektrická verzia populárnej dodávky JAC Sunray má výkon 80 koní, maximálnu rýchlosť 100 kilometrov za hodinu a dojazd 160 kilometrov; v ponuke je nákladná aj osobná dvanásťmiestna verzia. Do predaja príde budúci rok, cena ešte nebola stanovená. Qiyun EV s výkonom 100 koní a dojazdom 200 kilometrov má maximálnu nosnosť tri tony. Keďže sa takéto nákladiaky používajú na dlhšie trasy po nespevnených cestách, ich elektrické verzie zatiaľ veľmi populárne nie sú. Na trh príde budúci rok s cenou približne 100 000 yuanov čiže asi 13 620 eur. Pre porovnanie, naftová verzia stojí iba 8 620 eur.


Ekonomika by mala dosiahnuť rast, v ďalších rokoch sa má zrýchliť

BRATISLAVA. Slovenská ekonomika by mala v tomto roku dosiahnuť 3,3-percentný rast. V budúcom roku by mal zrýchliť na 4,2 % a v roku 2019 na 4,4 %. Pribudnúť by malo vyše 40-tisíc nových pracovných miest. Vyplýva to z najnovšej makroekonomickej prognózy, ktorú zverejnilo ministerstvo financií. Oproti februárovej prognóze rezort nezmenil svoje očakávania vývoja hrubého domáceho produktu (HDP) v tomto roku. Pre budúci rok zlepšil očakávania o 0,2 %, na rok 2019 sa prognóza rastu oproti predchádzajúcej nezmenila. Pod rast ekonomiky by sa mala podpísať najmä rastúca spotreba domácností, ktorá by mala byť najrýchlejšia od roku 2009. Rast by mali zaznamenať aj súkromné investície. "Slovenskej ekonomike sa tento rok darí. Ide o jeden z najvyšších rastov vôbec. V rokoch 2018 a 2019 bude rast cez 4 %. Predovšetkým je to domáci dopyt a najmä slovenské domácnosti, ktoré ťahajú tento rast," zdôraznil na dnešnej tlačovej konferencii premiér Robert Fico (Smer). Pozitívne by sa mala vyvíjať aj situácia na trhu práce. Zamestnanosť by mala v tomto roku vzrásť o 1,8 % a pribudnúť by malo vyše 40-tisíc nových pracovných miest. Miera nezamestnanosti by mala dosiahnuť v tomto roku 8,2 %, v budúcom roku klesnúť na 7,5 % a v roku 2019 na 6,9 %. "Verím, že dosiahneme historické minimá pokiaľ ide o nezamestnanosť. Ak tento trend bude pokračovať, tak o dva roky môžeme hovoriť o nezamestnanosti na úrovni 6 %," avizoval Fico. V budúcom roku by sa mali nominálne mzdy zvýšiť o 4,6 % a v roku 2019 by mali stúpnuť o 4,8 %. Inflácia by mala dosiahnuť 1,3 % v tomto roku, v budúcom by mala zrýchliť na 1,7 % a v roku 2019 na 1,9 %. "V tomto roku bude nárast cien tlmený rozhodnutiami regulačného úradu zo začiatku tohto roka. Obnovuje sa vzťah medzi nárastom miezd a cenami služieb a komodít. Nárast inflácie bude tlmený nárastom nominálnych miezd," priblížil minister financií Peter Kažimír (Smer). Zároveň konštatoval, že sa pozitívne vyvíja aj situácia vo svete. "Výsledky čínskej ekonomiky boli lepšie, ako sa očakávali, ruská ekonomika sa po dvoch rokoch dostala z recesie. Nie sú tu žiadne zásadné pohyby, ktoré by mali vyrušovať investorov," zdôraznil. Z hľadiska regiónu V4 je ekonomický rast na Slovensku v tomto roku podobný ako v Poľsku. "V rokoch 2018 a 2019 sa Slovensko stane lídrom regiónu, keď ekonomický rast presiahne 4 %. SR by sa mala úrovňou ekonomického rastu odlišovať od krajín V4," predpokladá minister financií. Podpísať by sa pod to malo aj spustenie výrobných kapacít v novej automobilke Jaguar Land Rover. "Štruktúra ekonomického rastu je veľmi zdravá a vyvážená," podotkol Kažimír. Pripomenul tiež, že Slovensko zaznamenalo aj oživenie domácich súkromných investícií. Ministerstvo financií vníma aj možné riziká, ktoré by mohli ohroziť hospodársky rast. "Riziká spočívajú za hranicami našej krajiny. Je nimi vývoj okolo brexitu a vývoj v bankovom sektore v Taliansku," dodal Kažimír.


Basketbalisti nedali Írsku šancu ani v druhom zápase, vyhrali o 32 bodov

Slováci pokračujú v príprave na predkvalifikáciu majstrovstiev Európy 2021.

SLOVENSKO - ÍRSKO 97:65 (44:41) Zostava a body SR: Jones 29, Juríček 15, Krajčovič 10, Brodziansky 7, Musil 6 (Körner 12, Antoni 8, Abrhám 6, Hlivák 4, Fusek 0) - najviac bodov Írska: Murphy a O'Sullivan po 14, Leonard a Quigley po 12 TH: 30/20 - 21/14, fauly: 20 - 25, trojky: 15 - 5, rozhodovali: Margala, Doušek, Turčin (všetci SR), 200 divákov BRATISLAVA. Slovenská basketbalová reprezentácia uspela aj v druhom prípravnom stretnutí proti Írsku, v sobotu ho v Bratislave zdolala 97:65. Zverenci Žana Tabaka pokračujú v príprave na predkvalifikáciu majstrovstiev Európy 2021, ďalšie zápasy odohrajú v Eurovia aréne v sobotu 20. a nedeľu 21. júla o 18.00 h proti Kosovu. Oba tímy opäť nasadili od začiatku vysoké tempo, Slováci si pripísali prvé štyri body zápasu, ale Írsko odpovedalo desaťbodovou šnúrou. Domáci nehrali ideálne v obrane ani v útoku, museli preto doťahovať manko. Jonesovi sa podarilo rozstrieľať a bol hlavným strojcom slovenského obratu. Domáci vyhrali úvodnú časť 24:19. V druhej štvrtine pokračoval podobný priebeh, Írsko hralo s veľkým nasadením a opäť sa dokázalo dostať aj do vedenia. Lenže slovenský výber nechcel dopustiť prekvapenie a po 20 minútach viedol tesne 44:41. Polčasová prestávka zverencom Tabaka pomohla, do tretej štvrtiny vstúpili dvanástimi bodmi v sérii. Razom začali dominovať na palubovke a veľmi rýchlo si vypracovali viac ako 20-bodové vedenie. Do poslednej 10-minútovky išli za stavu 77:48. V záverečnej štvrtine Slovensko kontrolovalo dianie na palubovke, o víťazovi stretnutia už nebolo pochýb. Žan Tabak, tréner Slovenska: "Nebol som spokojný so vstupom do stretnutia, nemali sme správny prístup. Myslím si, že sme k tomu po piatkovej výhre pristúpili ľahkovážne. V tretej štvrtine sme už našu hru upravili. Slúžilo nám to na natrénovanie niektorých situácií, ktoré chceme hrať. Pre nás je v podstate každý jeden tento zápas ako tréning." Nebol som spokojný so vstupom do stretnutia, nemali sme správny prístup. Myslím si, že sme k tomu po piatkovej výhre pristúpili ľahkovážne. Šimon Krajčovič, rozohrávač Slovenska: "Myslím si, že zápas poslúžil, ako mal. Bol to viac-menej taký tréningový duel, chceli sme si vyskúšať, čo sme si natrénovali v predchádzajúcich dvoch týždňoch. Splnilo to účel. V prvom polčase sme trošku zaspali, nechali sme ich hrať tvrdšie. Potom som sa však vrátil zo šatne na druhý polčas, tak sme pritvrdili. Vyskúšali sme si všetky veci, ktoré sme mali. Myslím si, že to splnilo účel." Vladimír Brodziansky, pivot Slovenska: "Máme menej hráčov, pár je ešte zranených. Pre nás je to dobrý krok vpred. V prvom polčase nám to išlo pomalšie. Tréner nám potom proste povedal v šatni, že sa sem neprišli vzdať a budú hrať tvrdo. To aj urobili. My sme v druhom polčase trošku zapli, hrali sme lepšiu obranu a vyšlo nám to."


Ruská FSB získala právo zahajovať blokácie internetových domén

Žiadosti o blokovanie doméne neupravujú žiadne právne predpisy.

MOSKVA. Jedna zo štruktúr ruskej Federálnej bezpečnostnej služby (FSB) získala právo iniciovať zablokovanie domén. Informovala o tom v utorok rozhlasová stanice Echo Moskvy. FSB sa k tejto správe bezprostredne nevyjadrila. Uvedenou štruktúrou je Národné koordinačné centrum pre počítačové incidenty (NKCKI). Podľa denníka Kommersant bola príslušná dohoda medzi FSB a NKCKI uzavretá koncom júla. NKCKI sa bude v prvom rade zaoberať najmä identifikáciou zdrojov škodlivého softvéru a phishingu, ako aj sledovaním činnosti internetových botov a prípadných útokov na ruské internetové stránky. NKCKI je v Rusku zaradené do zoznamu organizácií, ktoré v rámci Koordinačného centra domén (KCD) bojujú proti kybernetickým útokom a môžu priamo požiadať o zablokovanie domén, ktoré považujú za porušovateľov zákona. Tento krok nie je zakotvený v nijakých právnych predpisoch, umožňuje však zablokovať prístup k obsahu na potenciálne škodlivej doméne rýchlejšie než v prípade, že by rozhodnutie o zablokovaní príslušnej domény vydal súd a či Federálna služba pre dozor v oblasti telekomunikácií, informačných technológií a masmédií (Roskomnadzor).


Kiska varoval ministra obrany pred stratou dôvery verejnosti

Prezident požaduje transparentný prístup Gajdoša k modernizácii armády.

BRATISLAVA. Pokiaľ si Ozbrojené sily (OS) SR chcú udržať vysokú, viac ako sedemdesiatpercentnú dôveryhodnosť verejnosti, musia míňať prostriedky na svoju modernizáciu transparentne, koncepčne a efektívne. Prezident a vrchný veliteľ ozbrojených síl SR Andrej Kiska to povedal pri príležitosti štvrtkového veliteľského zhromaždenia náčelníka Generálneho štábu OSSR generála Milan Maxima. Na hodnotení výcvikového roka 2017 Kiska pripomenul, že slovenská armáda dostala na ďalšie obdobie obrovské prostriedky na modernizáciu a skvalitňovanie ozbrojených síl. "Každé jedno euro z tých 500 miliónov eur musí byť minuté transparentne a afektívne, každý jeden nákup musí byť uskutočnený podľa zodpovedných plánov," zdôraznil Kiska. Proces však nesmie stagnovať, Kiska v tejto súvislosti upozornil na oblasti, ktoré dlhodobo trpia v dôsledku zastaranosti,osobitne zvýraznil nadzvukové letectvo. "Keď som si dnes vypočul, ako málo letových hodín majú naši letci v dôsledku zastaranej techniky, bol som zhrozený," netajil Kiska. Prezident pripomenul pred generalitou slovenskej armády aj povinnosti napĺňať záväzky, ktoré má SR ako členská krajina NATO. Nesmieme dôveru našich spojencov sklamať, vystríhal s poukázaním na súčasný neuspokojivý stav. "Zo 73 cieľov napĺňame jednu tretinu," upozornil prezident. Kiska dodal, že pilierom udržania si dôvery slovenskej armády je aj starostlivosť o príslušníkov ozbrojených síl a potreba zabezpečiť im vo forme zázemia i výcviku adekvátne podmienky. "Darmo budeme modernizovať techniku a vybavenie, ak nebudeme mať dobre pripravených, vycvičených, ale aj adekvátne zaplatených vojakov," zdôraznil prezident. Minister obrany SR Peter Gajdoš (SNS) na tlačovom brífingu zdôraznil tendenciu rezortu o maximálne efektívne a transparentné procesy modernizácie slovenskej armády. "Nebáli sme sa povedať, aký je stav ozbrojených síl a iba na tomto základe sa nám podarilo zabezpečiť reálny dlhodobý plán s víziou do roku 2030, vrátane starostlivosti o vojaka, uviedol Gajdoš. Náčelník Generálneho štábu OS SR Milan Maxim vidí posun v skvalitňovaní stavu slovenskej armády, nevyhol sa však kritike do vlastných radov. "Minulý rok hodnotím ako dosť zlý," priznala pripomenul okrem iného i kauzu zmiznutej munície, ktorej armáda čelila v minulom roku. "Nebolo to len nami nezavinené, máme aj rezervy," skonštatoval. Poznamenal, že v tejto súvislosti ho vysoká dôvera verejnosti trochu prekvapila. "Myslel som si, že padneme,"dodal. O to väčšou výzvou je podľa neho i v súčasných podmienkach,pri problémoch, ktoré armáda má, takúto dôveryhodnosť verejnej mienky udržať.


Europoslanci odsúdili zatknutie Navaľného a ďalších demonštrantov

Brusel vyzval Moskvu, aby zmenila legislatívu, ktorá obmedzuje a kriminalizuje slobodu zhromažďovania.

BRUSEL, ŠTRASBURG. Poslanci Európskeho parlamentu (EP) vo štvrtok v Štrasburgu dôrazne odsúdili zatknutie ruského blogéra a opozičného politika Alexeja Navaľného a ďalších demonštrantov, ako aj pokusy ruskej vlády umlčať hlasy opozície po sérii masových demonštrácií proti korupcii, ktoré sa konali 26. marca a po ktorých bolo zatknutých vyše 1000 demonštrantov. Uznesenie, ktoré podporila väčšina europoslancov, odsudzuje policajné operácie v Ruskej federácii, pri ktorých boli rozohnané pokojné demonštrácie proti korupcii a zadržané stovky ľudí vrátane Navaľného. Uznesenie zároveň odsudzuje "neprestajné snahy" úradov umlčať tohto politika. Podľa stanoviska členov EP sú namieste obavy, že rozhodnutie ruského súdu, ktoré vylúčilo Navaľného z politického súboja o prezidentské kreslo v roku 2018, ešte viac zúži politickú pluralitu v Rusku a spochybní demokratické procesy v tejto krajine. Europoslanci vyzvali Moskvu, aby zmenila legislatívu, ktorá podľa nich nespravodlivo obmedzuje a kriminalizuje slobodu zhromažďovania, čo je nezlučiteľné so základnými demokratickými hodnotami. Uznesenie Európskeho parlamentu zároveň víta silnú mobilizáciu mladých ľudí v Rusku, ktorí sa rozhodli protestovať proti korupcii a proti čoraz autoritárskejšiemu režimu v Rusku. Poslanci Európskeho parlamentu vo štvrtok tiež prijali uznesenie, ktorým znovu odsúdili všetky prípady nútených a detských manželstiev, ako aj sexuálne násilie na ženách a dievčatách na celom svete. Poukázali najmä na situáciu v Bangladéši, kde je táto prax stále rozšírená. Hoci bangladéšska vláda prijala niekoľko zákonov posilňujúcich práva žien, absencia konkrétnych právnych kritérií, pokiaľ ide o sobáše detí, zvyšuje riziko zneužívania práv maloletých. Bangladéš má najvyššiu mieru detských manželstiev v celej Ázii. Bangladéšsky zákon, ktorý kritizujú europoslanci, umožňuje výnimky z minimálneho veku pre vstup do manželstva - 18 rokov pre ženy a 21 rokov pre mužov - v "osobitných prípadoch" a ak to má byť "v najlepšom záujme" adolescentov. Zákon však nestanovuje jasné kritériá a nevyžaduje ani povinný súhlas dospievajúcich osôb s manželstvom, ktoré uzatvárajú. Česká liberálna europoslankyňa Dita Charanzová, ktorá presadila túto tému v pléne EP, uviedla, že detské manželstvá sú porušením ľudských práv. "Bangladéš to vie a pokúsil sa znížiť mieru detských manželstiev. Avšak vytvorenie špeciálnych výnimiek pre deti na uzavretie manželstva nie je riešením situácie. Nemôžu existovať žiadne zvláštne výnimky pokiaľ ide o dodržiavanie ľudských práv," upozornila Charanzová. Dodala, že bangladéšske úrady musia teraz konať tak, aby zabezpečili, že výnimky zo zákona budú jasne definované a veľmi ťažko uplatniteľné.


Štát podporil kúpu viac ako 800 elektro vozidiel a plug-in hybridov

BRATISLAVA. Štát za rok a pol podporil kúpu viac ako 800 elektrických vozidiel a plug-in hybridov. Z podporených vozidiel predstavujú čisto elektrické autá viac ako 70 percent, plug-in hybridy skoro 30 percent. „Dotačná schéma podporujúca nákup čisto elektrických vozidiel sumou 5 000 eur a plug-in hybridov sumou 3 000 eur počas svojho trvania ukázala, že na Slovensku je aj v tejto úvodnej fáze elektromobility dopyt po čistých vozidlách,“ myslí si riaditeľ Slovenskej asociácie elektrických áut Peter Ševce. K termínu ukončenia poskytovania dotácií, ktorý nastal koncom júna tohto roku, neboli vyčerpané všetky finančné prostriedky z pôvodného balíka 5,2 milióna eur. „Dostávame sa preto do nepríjemnej situácie, kedy končíme s podporou práve v čase jej ďalšieho očakávaného rastu, rozširovania ponuky elektrických modelov na trhu a rastu počtu nabíjacích staníc,“ upozornil Ševce.Ako náhradu končiacej schémy vyhlásilo ministerstvo životného prostredia schému pre municipality, na ktorú je vyčlenený jeden milión eur, a ktorá dostane na cesty okolo 30 elektrických áut. „Aj keď podporujeme snahu verejného sektora byť dobrým príkladom, schému s 95-percentnou štátnou podporou vnímame, žiaľ, ako obrovský nepomer v efektivite vynakladaných prostriedkov v porovnaní s končiacou schémou pre širokú verejnosť. Táto za rovnakú hodnotu priniesla na cesty 200 elektromobilov,“ dodal Ševce.Asociácia je presvedčená, že Slovensko potrebuje v elektrmobilite jasnú politickú víziu a objednávku zo strany politických predstaviteľov. „Potrebujeme ambiciózne ciele, na ktoré sme ako krajina už dorástli. Vyzývame preto rezortné ministerstvá, ako aj premiéra na prijatie rozumných strategických materiálov, s jednoznačne určenými opatreniami a zodpovednosťami, ich finančným krytím, aby sa tieto opatrenia mohli aj uplatňovať v praxi. Práve teraz je ten správny čas,“ uzavrel Ševce.


Spotrebiteľské ceny na Slovensku sa v júni medziročne zvýšili

Spotrebiteľské ceny sa zvýšili o 2,6 percenta

BRATISLAVA. V júni 2019 v porovnaní s júnom 2018 sa spotrebiteľské ceny v úhrne zvýšili o 2,6 %. Vzrástli ceny v odboroch bývanie, voda, elektrina, plyn a ostatné palivá o 4,1 %, reštaurácie a hotely o 4 %, potraviny a nealkoholické nápoje o 3,9 %, rozličné tovary a služby, pošty a spoje zhodne o 3 %, alkoholické nápoje a tabak o 2,3 %, zdravotníctvo o 2,1 %, rekreácia a kultúra o 1,6 %, vzdelávanie o 1,4 %, nábytok, bytové zariadenie a bežná údržba domácnosti o 1,3 %, odevy a obuv o 1 %. Klesli ceny v doprave o 2,3 %. Informoval o tom Štatistický úrad (ŠÚ) SR. Spotrebiteľské ceny v júni v porovnaní s májom v úhrne vzrástli o 0,1 %. Vzrástli ceny v odboroch potraviny a nealkoholické nápoje o 0,6 %, rekreácia a kultúra, rozličné tovary a služby zhodne o 0,4 %, alkoholické nápoje a tabak, nábytok, bytové zariadenie a bežná údržba domácnosti, vzdelávanie zhodne o 0,2 %, odevy a obuv, bývanie, voda, elektrina, plyn a ostatné palivá, zdravotníctvo zhodne o 0,1 %. Znížili sa ceny v doprave o 1,5 %, v reštauráciách a hoteloch o 0,1 %. Na májovej úrovni zostali ceny za pošty a spoje. V priemere za prvý polrok 2019 v porovnaní s rovnakým obdobím roku 2018 sa spotrebiteľské ceny v úhrne zvýšili o 2,5 %. Index spotrebiteľských cien v júni oproti máju vzrástol v domácnostiach zamestnancov, domácnostiach dôchodcov a v nízkopríjmových domácnostiach zhodne o 0,1 %. Index spotrebiteľských cien sa v júni 2019 medziročne zvýšil za domácnosti zamestnancov o 2,5 %, za domácnosti dôchodcov o 3,1 % a za nízkopríjmové domácnosti o 2,7 %. V priemere za prvý polrok 2019 v porovnaní s rovnakým obdobím roku 2018 sa index spotrebiteľských cien zvýšil za domácnosti zamestnancov o 2,4 %, za domácnosti dôchodcov o 2,9 % a za nízkopríjmové domácnosti o 2,6 %.


Jarovce sa zatiaľ nedočkajú cyklotrasy

Poslanci zastupiteľstva plánovali v tomto volebnom období dva cyklochodníky. Jeden mal spojiť Jarovce s Rusovcami.

JAROVCE. Predsavzatie poslancov mestskej časti Jarovce o dvoch nových cyklochodníkoch v tomto volebnom období sa zrejme podľa starostu Pavla Škodlera nepodarí dodržať. "Štúdiu na trasovanie cyklochodníka medzi Jarovcami a Rusovcami máme vypracovanú už dva roky. Posledný rok čakáme na vysporiadanie pozemkov, ktoré patria okrem Slovenského pozemkového fondu aj ďalším vlastníkom," povedal Škodler. Zatiaľ v obci nemajú vyčíslené náklady na celú investíciu, ani určený spôsob financovania. "Pripravujeme územné konanie a suma potrebná na výstavbu cyklochodníka bude vyčíslená až v projekte, ktorý budeme potrebovať až k samotnému stavebnému konaniu," uviedol Škodler. Cyklistický chodník medzi Jarovcami a Rusovcami má viesť po poľnej ceste. V minulosti slúžila ako účelová komunikácia a z väčšej časti je v správe Slovenského pozemkového fondu. Ako uviedol starosta MsČ Rusovce Dušan Antoš, lokalitu, kde by sa dali prepojiť tieto dve mestské časti, hľadali veľmi dlho. "Ideálne by bolo trasovanie popri hlavnej ceste, ale tam sme narazili na zložité majetkoprávne vzťahy, inde to zasa nebolo možné pre chránené vtáčie územie," upozornil Antoš. V pláne mestskej časti Jarovce vo volebnom období 2014-2018 je aj výstavba cyklotrasy, ktorá by mala spájať Jarovce s Dunajskou hrádzou. Jej výstavba je naviazaná priamo na stavbu diaľnice D4 Jarovce - Ivanka sever, čím je to podľa starostu Jaroviec ešte zložitejšie. "Riešime to spoločne s hlavným mestom a Národnou diaľničnou spoločnosťou, pričom mestské zastupiteľstvo Bratislavy ešte pred dvoma rokmi schválilo financie na projektovú dokumentáciu pre túto cyklotrasu, jej realizácia sa však odvíja od toho, kedy sa začne stavať diaľnica D4," uzavrel Škodler.


V bratislavskom Sky Parku pribudne štvrtá rezidenčná veža

Výstavba štvrtej veže bude stáť 54 miliónov eur.

BRATISLAVA. V Sky Parku v Bratislave pribudne štvrtá rezidenčná veža, ktorá je súčasťou druhej etapy projektu. Výstavba by sa mala začať v prvej polovici budúceho roka a celková výška investície je 54 miliónov eur. Informovala o tom spoločnosť Penta Real Estate, developer Sky Parku. Spoločnosť celkovo investuje do projektu Sky Park viac ako 420 miliónov eur.Na projekt štvrtej rezidenčnej veže už vydali posudok vplyvov na životné prostredie (EIA), záväzné stanovisko hlavného mesta Bratislava a čaká sa na získania územného rozhodnutia. Štvrtá rezidenčná veža bude mať 31 nadzemných podlaží a výšku 103,8 metra a rovnaké architektonické riešenie ako predošlé tri veže. Celkovo ponúkne 264 bytových jednotiek a ďalších 372 parkovacích miest. Súčasťou novej veže majú byť aj priestory pre obchody a občiansku vybavenosť. Štvrtú vežu Sky Parku vybudujú na pozemku susediacom s pôvodným projektom a jeho rozloha je takmer sedemtisíc metrov štvorcových.Prvé tri rezidenčné veže sú momentálne vo výstavbe a ponúknu 792 bytov. „Predchádzajúce tri rezidenčné veže sú už takmer celé vypredané,“ uvádza vedúci oddelenia predaja a marketingu v Penta Real Estate Jozef Šimek. Developer dnes spustil registráciu potenciálnych záujemcov o kúpu bytu v tomto projekte.Súčasťou projektu Sky Park sú aj dve kancelárskej budovy. Prvá z nich, Sky Park Offices, je už vo výstavbe, pričom na 31-tisíc metroch štvorcových prenajímateľnej plochy ponúkne najmodernejšie kancelárske priestory. Obsahuje aj viac ako 1 200 metrov štvorcových určených pre drobné obchodné prevádzky a takmer 500 parkovacích miest. Autorom tejto budovy je nemecký architektonický ateliér Vietzke & Borstelmann Architekten a generálnym projektantom GFI. Jej stavba by mala byť dokončená v prvej polovici roka 2020. Druhá kancelárska budova, ktorej autorom je architektonické štúdio Zahy Hadid, disponuje v súčasnosti záväzným stanoviskom bratislavského magistrátu a je v procese posudzovania vplyvov na životné prostredie. Výstavba by sa mala začať začiatkom roka 2020.Komplexná rekonštrukcia budovy Jurkovičovej teplárne si vyžiada investíciu viac ako 11 miliónov eur. Jej dokončenie sa očakáva spolu s prvou fázou rezidenčných veží. Súčasťou projektu je aj nový mestský park s rozlohou viac ako 30-tisíc metrov štvorcových. Celkové náklady na výstavbu parku sú 4,5 milióna eur.


Trump sa pre brexit bojí o pracovné miesta Američanov

Trump ešte počas vlaňajšej predvolebnej kampane vítal výsledok britského referenda.

BRUSEL. Obavu, že občania USA môžu prísť pre odchod Spojeného kráľovstva z EÚ o prácu mal počas stretnutia s predstaviteľmi Európskej únie vysloviť prezident USA Donald Trump. Informovala o tom agentúra Reuters odvolávajúca sa na zdroje z prostredia EÚ. Podľa uvedeného zdroja Trump na stretnutí s predsedom Európskej rady Donaldom Tuskom a predsedom Európskej komisie Jeanom-Claudom Junckerom "vyjadril obavu, že v USA pre brexit ubudnú pracovné miesta". Trump počas vlaňajšej predvolebnej kampane vítal výsledok britského referenda a naznačil, že ďalšie členské štáty EÚ by mohli zopakovať britský scenár. Ešte ako prezidentský kandidát označil Brusel za "potkaniu dieru". V stredu sa Trump stretol s belgickým premiérom Charlesom Michelom. Ten po stretnutí uviedol, že od prezidenta USA počul na adresu Belgicka a Bruselu "najmä komplimenty".


Sólymos požiadal štátnych ochranárov, aby znásobili svoje úsilie

Množstvo podnetov, ktoré sa týkajú ťažby v chránených oblastiach, sa zvyšuje.

BRATISLAVA. Minister životného prostredia László Sólymos (Most-Híd) požiadal štátnych ochranárov a inšpektorov životného prostredia, aby do konca roka znásobili svoje úsilie. Zvyšuje sa totiž množstvo podnetov, ktoré sa týkajú ťažby v chránených oblastiach. Informoval o tom tlačový odbor rezortu. "Po dlhých rokoch prichádza zmena v ochrane našich národných parkov a je pre nás dôležité, aby sme do konca roka využili všetky možnosti na ochranu toho najcennejšieho, čo Slovensko má," uvádza Sólymos v liste adresovanom riaditeľom jednotlivých správ národných parkov. Verejnosť Sólymos vyzval, aby sa v prípade podozrenia z ťažby v chránených oblastiach neváhala obrátiť na príslušnú správu národného parku. Najbližšie mesiace sú totiž podľa neho pre budúcnosť národných parkov kľúčové. Potom by mali vstúpiť do platnosti novely zákonov o ochrane prírody a o lesoch, ktorými sa má parlament zaoberať na septembrovej schôdzi. Ak parlament legislatívu schváli, plánovaná aj náhodná ťažba v národných parkoch bude podliehať súhlasu Štátnej ochrany prírody SR. "Čo je podstatné, pred samotným začatím ťažby. Nie ako dnes, kedy môžeme reagovať prostredníctvom Slovenskej inšpekcie životného prostredia až po začatí ťažby," dodal Sólymos. Do platnosti by mala vstúpiť 1. januára 2020.


V Hannoveri zneškodnia bomby z druhej svetovej vojny, začali s evakuáciou

Mesto bolo počas vojny častým cieľom Spojencov. Za jedinú októbrovú noc v roku 1943 naň zhodili asi 261-tisíc bômb.

HANNOVER. Nemecké úrady už začali s postupnou rozsiahlou evakuáciou obyvateľstva, ktorá je súčasťou príprav na doposiaľ druhé najväčšie zneškodnenie nevybuchnutých bômb z druhej svetovej vojny, ktoré sa uskutoční v nedeľu v meste Hannover. Proces deaktivácie dovedna trinástich bômb sa začne v nedeľu tesne popoludní a môže trvať až do večera. Svoje domovy preto musí opustiť zhruba 50-tisíc ľudí z Hannovera. Prvých obyvateľov jedného z tamojších domovov so špeciálnou starostlivosťou už evakuovali v piatok večer. Informovala v sobotu agentúra DPA. Pre väčšinu občanov v husto obývaných častiach mesta stanovili úrady začiatok povinnej evakuácie na nedeľu ráno o 9.00 hod. Evakuácia sa týka aj jednej nemocnice, siedmych domovov so špeciálnou starostlivosťou a továrne na výrobu pneumatík, uviedlo vedenie mesta. Pre ľudí, ktorí budú nútení opustiť svoje domovy, pripravilo mesto viacero verejných podujatí - v múzeách, divadlách a na ďalších miestach. Zabezpečené budú mať tiež ubytovanie a jedlo. Nálezy nevybuchnutej munície z čias druhej svetovej vojny nie sú v Nemecku ničím zriedkavým. Jedným z posledných bola 1,8 tony vážiaca letecká bomba, ktorú zlikvidovali na Štedrý deň v juhonemeckom Augsburgu, pričom kvôli nej evakuovali 54-tisíc osôb. Samotný Hannover, hlavné mesto spolkovej krajiny Dolné Sasko, bolo počas vojny častým cieľom Spojencov, teda protinacistickej koalície štátov. Za jednu jedinú októbrovú noc v roku 1943 naň zhodili asi 261-tisíc bômb.


Figeľ: Mečiarove amnestie by mali zrušiť ľudia v referende

Figeľ rozumie pochybnostiam ohľadom koaličného riešenia amnestií.

BRATISLAVA. Mečiarove amnestie by mali zrušiť priamo občania v referende o ústavnom zákone. Myslí si to bývalý predseda KDH Ján Figeľ, ktorý v minulosti v parlamente presadzoval zrušenie Mečiarových amnestií. "Existuje cesta k zrušeniu Mečiarových amnestií bez spochybňovania suverenity ústavodarnej moci Národnej rady, bez zbytočného medzičlánku a bez právnej neistoty. Tou cestou je schválenie ústavného zákona o zrušení Mečiarových amnestií spolu s uznesením Národnej rady o vyhlásení referenda a jeho následné platné uskutočnenie," uviedol Figeľ, ktorý rozumie pochybnostiam ohľadom koaličného riešenia zrušenia amnestií. Referendum môže byť historickým zlomom v prospech lepšej perspektívy Slovenska O koaličných návrhoch rokuje parlament v zrýchlenom režime a mohol by o ňom rozhodnúť už vo štvrtok 30. marca. Podľa Figeľa vytvára oprávnené otázniky o zámere niektorých navrhovateľov, ako aj o scenároch následného vývoja. Návrhy koalície pozostávajú z viacerých zmien. Národná rada SR má dostať v Ústave SR právomoc zrušiť amnestie a milosti prezidenta SR. Následne by mohla pristúpiť k zrušeniu Mečiarových amnestií. Rozhodnutie parlamentu má potom preskúmať Ústavný súd SR. Keď ho odobrí, bude platné. Opozícia má viaceré pripomienky, ktorými podmieňuje podporu návrhom. Riziko nedostatočnej účasti občanov na ratifikačnom referende považuje Figeľ za menšie a prijateľnejšie ako všetky riziká vládneho návrhu a "špekulatívnych kompromisov". Zdôrazňuje, že charakter štátu, kvalita demokracie a zameranie politiky je v rukách občanov. "Referendum môže byť historickým zlomom v prospech lepšej perspektívy Slovenska tak, ako ním boli voľby roku 1998, ktoré prišli po štátnych zločinoch a mocenských, protiústavných manipuláciách včítane zmareného referenda o priamej voľbe prezidenta," doplnil Figeľ. Zároveň si myslí, že ratifikačné hlasovanie občanov o kľúčovom ústavnom zákone parlamentu posilní v ľuďoch vedomie vlastníctva demokracie a základných práv a vplyvu na verejnú moc a spravodlivosť v štáte. "A práve to dnes naša krajina veľmi potrebuje," uzavrel.


V Ľubľane uniesol autobus, muž pri zatýkaní zomrel

Únosca autobusu mal podľa policajného inšpektora psychické problémy.

ĽUBĽANA. V slovinskom hlavnom meste Ľubľana uniesol 48-ročný muž autobus verejnej dopravy a pri následnom zatýkaní zomrel. V piatok o tom informovala slovinská polícia. Policajný inšpektor Stojan Belšak povedal, že muž pochádzal z mesta Kranj.Prípad sa stal vo štvrtok. Muž vyzbrojený skrutkovačom sa v autobuse začal vyhrážať vodičovi a siedmim pasažierom, že ich zabije, pokiaľ autobus nepresmerujú na diaľnicu. Policajti ho však zastavili skôr, než tam stihol doraziť. Podľa vlastných údajov použili slzotvorný plyn, aby mužovi zabránili v úteku a následne ho spútali. Žiadne výstrely zjavne nepadli.Muž mal podľa policajného inšpektora psychické problémy. Presnú príčinu jeho úmrtia stanoví až pitva.


Líbyjská stráž strieľala na migrantov, ktorí utekali pred náletom, upozorňuje OSN

V správe sa uvádza, že v Tripolise došlo k dvom náletom; jeden zasiahol garáž a druhý hangár, v ktorom bolo asi 120 utečencov a migrantov.

ŽENEVA. Organizácia Spojených národov vo štvrtok informovala o streľbe líbyjskej stráže na utečencov a migrantov, ktorí sa snažili utiecť pred stredajším náletom na zadržiavacie centrum pre migrantom na predmestí líbyjského hlavného mesta Tripolis. Napísala o tom agentúra Reuters. V správe OSN sa uvádza, že v Tripolise došlo k dvom leteckým útokom; jeden z nich zasiahol neobývanú garáž a druhý hangár, v ktorom sa nachádzalo okolo 120 utečencov a migrantov. "Existujú správy, že po prvom nálete sa niektorí utečenci a migranti pri pokuse o útek dostali pod paľbu (líbyjskej) stráže," píše sa v správe OSN. Nálet v noci na stredu na zadržiavacie centrum pre migrantov na predmestí Tripolisu si podľa najnovších informácií OSN vyžiadal najmenej 53 obetí - vrátane šiestich detí - a ďalších viac ako 130 zranených. Líbyjská vláda obvinila z náletu Líbyjskú národnú armádu (LNA) vedenú poľným maršalom Chalífom Haftarom, ktorý má pod kontrolou rozsiahle časti východu a juhu krajiny a začiatkom apríla nariadil na Tripolis ofenzívu. Haftar zodpovednosť za útok odmietol a obvinil z neho vládu v Tripolise. Líbya sa zmieta v chaose od pádu dlhoročného vodcu Muammara Kaddáfího v roku 2011. Chalífa Haftar bojuje proti medzinárodne uznanej líbyjskej vláde národnej jednoty, ktorú vedie Fájiz Sarrádž. Nová eskalácia konfliktu vyvolala obavy, že mierový proces v Líbyi, podporovaný OSN, by mohol úplne zlyhať. Podľa Svetovej zdravotníckej organizácie od vypuknutia bojov o Tripolis - od 4. apríla - prišlo o život viac ako 750 ľudí a ďalších asi 4400 ich bolo zranených.


Na dom Su Ťij zaútočili zápalnou fľašou

RANGÚN . Na dom mjanmarskej (barmskej) političky Aun San Su Ťij v Rangúne hodili zápalnú fľašu. Informoval o tom hovorca vlády s tým, že incident sa stal vo štvrtok ráno a škody sú minimálne. Su Ťij v tom čase nebola doma, ale v hlavnom meste Nepjito. Hovorca Zaw Htay uviedol, že svedkovia na mieste videli bližšie neidentifikovaného muža, ktorý utekal od političkinho domu. Polícia následne našla pozostatky vybuchnutej fľaše so stopami benzínu, ktorý spálil vonkajší vodovod. O možnom motíve útočníka sa zatiaľ nevyjadril. Úrady krátko po výbuchu postavili na ulici, kde sa sídlo nachádza, zátarasy. Aun San Su Ťij nie je mjanmarskou prezidentkou. Jej oficiálny titul je štátna radkyňa a ministerka zahraničia, pôsobí však ako de facto líderka tejto ázijskej krajiny. Laureátka Nobelovej ceny za mier bola v roku 1996, keď bola na čele štátu armáda, terčom neúspešného pokusu o atentát, za ktorým podľa jej podporovateľov stála frakcia ozbrojených síl. Počas vojenskej vlády žila Su Ťij niekoľko rokov v domácom väzení, práve v spomínanom rangúnskom sídle.


Netanjahu by mal opäť zostavovať vládu

Pravicová strana Likud vyhrala predčasné parlamentné voľby.

JERUZALEM. Pravicová strana Likud Benjamina Netanjahua vyhrala utorkové predčasné parlamentné voľby v Izraeli, informuje agentúra AP s odvolaním sa na konečné výsledky sčítania všetkých odovzdaných hlasov. Podľa štátnej volebnej komisie získala strana Likud 36 mandátov v 120-člennom parlamente, pričom centristická aliancia Modrá a Biela bude mať 35 mandátov. Konečné volebné výsledky tak naznačujú, že Natanjahu bude opäť poverený zostavením vlády, nakoľko Likud a blok jeho spojencov z nacionalistických a náboženských strán budú mať spoločne v Knesete 65-55 väčšinu. Nacionalistická strana Nová pravica, ktorú založil minister školstva Naftali Bennett a ministerka spravodlivosti Ajelet Šakedová sa podľa konečných výsledkov nedostala do parlamentu. Predseda ústrednej volebnej komisie Hanan Melzer upozornil, že aj keď boli zrátané všetky hlasy, výsledky stále nie sú oficiálne. Overené konečné výsledky komisia odovzdá prezidentovi budúcu stredu. Nová pravica, ktorej chýbalo len niekoľko stoviek hlasov na vstup do parlamentu, už avizovala, že výsledky napadne na súde. Netanjahu, ktorý je vo funkcii viac než 10 rokov, je najdlhšie pôsobiacim izraelským premiérom v histórii štátu. Jedným z hlavných faktorov, ktoré mu uľahčili cestu k víťazstvu bola i rekordne nízka účasť voličov z radov izraelských Arabov - menej než 50 percent, píše agentúra AP.


Vyšla rozprávka o tom, ako sa správame k cudzincom. Chlapec so psom v nej hľadá otca

Nová kniha Mareka Vadasa a Daniely Olejníkovej hovorí jazykom čiernej Afriky.

Viete, ako sa dostanete z väzenia na slobodu cez potkaniu dieru? Poradí vám sám potkan. Keď sa budete cítiť ako on, tak sa do jeho chodbičiek zmestíte. Je to prosté vysvetlenie, jasné malým aj veľkým. Všetkým, čo sa dokážu vcítiť do kože iných živých bytostí. Dokázal to aj istý chlapec, ktorý so svojím verným psom Alanom hľadá otca. Utiekli spolu z rodnej dediny, kde sa rozmohli nenásytníci, ktorí požierali všetko, čo im prišlo pod ruku a ľudí začali ohrozovať. Kam pred nimi ujsť? Útočisko pre nich hľadá spisovateľ Marek Vadas vo veľkej obrázkovej knihe Útek. Vo štvrtok večer ju predstavuje v bratislavskom KC Dunaj.  Jeho hrdinovia putujú svetom, v rôznych krajinách ich rôzni ľudia rôzne prijímajú. A v momente, keď potom stoja zoči-voči sebe, sa ukazuje, akí v skutočnosti sú. Čoho sú tí, čo domov majú, vlastne schopní, ako vedia bojovať s neprívetivosťou a neochotu v sebe, či dokážu byť ohľaduplní a prekonať predsudok voči komusi neznámemu.  Mohla by to byť rozprávka? Áno aj nie. Ak ju neprečítate deťom, tak len preto, že ste ju neprečítali sami. Marek Vadas opäť v krátkych príbehoch malého chlapca rozpráva jazykom, akým ho učí hovoriť čierna Afrika, kam sa po mnohé roky stále fyzicky aj v myšlienkach vracia. O čo atraktívnejšie prostredia vďaka svojej exotickej inšpirácii približuje, o to viac pracuje na tom, aby mnohovravnosť reality bola čo najprirodzenejšie zachytená v konaní jeho postáv. Jednoducho, zrozumiteľne, bez opisu násilia, bez otvorených emócií, ale so silným vnútorným apelom. Kóduje tak do svojho literárneho postupu univerzálne hodnoty života tak, ako sa dajú odčítať kdekoľvek na svete. Hrdinovia jeho knižky hovoria o nás tu uprostred Európy oveľa viac, než si bežne uvedomujeme. Vďaka ilustráciám Daniely Olejníkovej predstavujú ich príbehy aj veľkolepý vizuálny zážitok. Popri krátkych, výstižných, ale premyslene subtílnych textoch fungujú obrázky ako ich úplne rovnocenná zložka. Výtvarne skvelým, presvedčivým gestom vťahujú do krajiny fantázie, s vedomím, že práve tam sa dá nájsť skutočnosť.   Aj knihy samy majú často svoje príbehy. K vzniku Úteku dopomohla nečakaná zhoda priaznivých okolností – stretnutie autora s vydavateľmi a s ilustrátorkou Danielou Olejníkovou na knižnom veľtrhu v ukrajinskom Ľvove. Tvorcovia sa pri nej viditeľne inšpirovali formátom i dušou rozprávkovej knihy Vojna, ktorá zmenila Rondo, ktorá vyšla pred rokom vo vydavateľstve Brak. Dvaja ukrajinskí ilustrátori v nej približujú príčiny a dôsledky vojny detskému čitateľovi. Mnohí umelci potvrdia, že práve ukrajinský Ľvov je mesto, v ktorom nečakane zafunguje genius loci. „Nebyť jeho špecifickej energie, spontánneho momentu a konštelácie hviezd, kniha by nikdy nevznikla,“ hovorí pre SME autor knihy Marek Vadas. Práce Daniely Olejníkovej v tom čase už poznal, preto si bol vraj istý, že sa pri písaní môže „utrhnúť z reťaze a uletieť z reality aj poriadne ďaleko“. Z jej prvých ilustrácií ostal ohromený a veľmi ho posúvali dopredu. „Moji hrdinovia sa stretávajú s pomocou i odmietaním. Cez nich som písal o vlastnostiach, ktoré vedú k predsudkom voči čomukoľvek cudziemu i o svete človeka, ktorý stratil všetko,“ hovorí. V príbehoch primárne nezdôrazňuje africké reálie, priznáva však, že ho inšpirovali udalosti v okolí Čadského jazera, kde militanti z Boko Haram vyhnali z domovov viac ako dva milióny obyvateľov. „Mnohé dediny, ktoré vraj kedysi navštívil a kde mal priateľov, už dnes neexistujú. Keďže rozprávkový žáner neberie ako pôvodne určený pre deti, nikdy ani nevnímal rozprávky len ako zmes láskavých postavičiek a zdrobnenín. „Pri takýchto knihách je pre mňa najťažšou vecou nájsť vhodný jazyk, ktorý by bol dostatočne jasný a zároveň prijateľný, aj keď opisuje tie najbrutálnejšie udalosti. Rovnako bolo pre mňa dôležité vyhnúť sa moralizovaniu a lacnému vzbudzovaniu ľútosti,“ vysvetľuje. Pri písaní vychádzal najmä zo situácie v našej spoločnosti, kde v posledných rokoch vyplávalo na povrch až nepochopiteľné množstvo nenávisti. Zdôrazňuje, že hoci my sami sa nálepkujeme ako kresťania, chýba tu súcit a obyčajná ľudská spolupatričnosť. „Vládne tu absolútny nezáujem o osudy iného človeka i o tragédie, ktoré sa dejú za našimi dverami.“


VSE začala posielať domácnostiam opravné faktúry

BRATISLAVA. Východoslovenská energetika (VSE) začala posielať domácnostiam opravné faktúry za elektrinu a nový rozpis záloh. „Súčasťou zásielky je aj sprievodný list, v ktorom zákazníkovi vysvetľujeme ďalšie kroky súvisiace s opravnou faktúrou. Pokiaľ má zákazník doplňujúce otázky, môže sa na nás akýmkoľvek spôsobom obrátiť,“ uviedla špecialistka komunikácie VSE Katarína Šulíková. Východoslovenskí energetici zdôrazňujú, že pôvodná faktúra je stále platná a je potrebné ju uhradiť. Opravná faktúra, ktorú teraz domácnosti dostanú, pôvodnú faktúru dopĺňa a uvádza rozdiel, ktorý vznikol použitím dnes už neplatnej ceny pri pôvodnom vyúčtovaní. „Ak zákazníci potrebujú odpis pôvodnej faktúry, na požiadanie im ho vystavíme bezplatne,“ doplnila Šulíková s tým, že je potrebné v predpísanej výške uhradiť aj zálohy za prvé mesiace tohto roka.„V súvislosti so zmenou cien sme skontrolovali aj predpísané zálohy. V prípade, že vznikol rozdiel v prospech zákazníka, tak sme jednorazovo znížili sumu aprílovej zálohy. V opačnom prípade sme preddavky upravili tak, aby sme zákazníkom pomohli predísť nedoplatku na konci vyúčtovacieho obdobia. Nový rozpis platieb je súčasťou opravnej faktúry,“ spresnila Šulíková. Domácnosti z takzvaného marcového či každého ďalšieho odpočtového cyklu nie sú zmenami v cenách elektriny na rok 2017 nijako dotknuté. „Ich vyúčtovacia faktúra je správna a nebudeme im zasielať opravné faktúry z dôvodu zmien v cenách. Preto zákazníkov upozorňujeme, aby sa mali na pozore pred možnými nekalými praktikami niektorých predajcov. Stále môžeme očakávať, že niektorí podomoví predajcovia budú zákazníkov zavádzať pod zámienkou správneho nastavenia cien,“ konštatovala Šulíková. V porovnaní s predchádzajúcim rokom koncová cena pre domácnosti, ktoré odoberajú elektrinu od VSE, klesá v priemere o 2,35 %. Pokles koncovej ceny je vďaka zníženiu ceny za dodávku o takmer 10 percent. Dodávka elektriny je časť ceny, ktorú ovplyvňuje samotná firma VSE.Začiatkom roka sa zdvihla pre zvýšené faktúry za elektrinu vlna nevôle zo strany niektorých odberateľov. Vláda následne pod politickým tlakom prinútila Úrad pre reguláciu sieťových odvetví (ÚRSO), aby schválil staronové ceny elektriny. Pre kauzu cien energií sa vzdal svojej funkcie šéf ÚRSO Jozef Holjenčík. Opozícia chcela pre problémy s cenami odvolať aj predsedu vlády Roberta Fica.


Budúci týždeň sa bude cez Slovensko presúvať vojenská technika

Celkovo by malo ísť o 29 cestných presunov zahraničných vojsk.

BRATISLAVA. V nasledujúcom týždni (22. - 28. apríla) sa bude cez Slovensko presúvať vojenská technika. Informovala o tom hovorkyňa Ministerstva obrany Danka Capáková. "Celkovo by malo ísť o 29 cestných presunov zahraničných vojsk, pričom pôjde predovšetkým o presun amerických vojakov, ako aj francúzskych, nemeckých a poľských vojakov v rámci cvičenia Steadfast Cobalt," ozrejmila. Naplánované sú tiež presuny nadrozmerného nákladu Ozbrojených síl SR na trase Kuchyňa - Moldava nad Bodvou.


SME 25 ROKOVObrazy starého sveta

35 obrazov zo SME

História SME

Stĺpček šéfredaktorky

Stĺpček Fulmeka

Anketa

Zo zákulisia

Obrazy starého sveta

Stále som papierový

Svetlana Kolesárová denník SME spoluzakladala.

Keď s kamarátmi spomíname na školské časy, každý z nás si vybavuje iné momenty a aj z tých rovnakých si každý zachoval iné podrobnosti, inú atmosféru. Akoby sme žili síce v rovnakých reáliách, ale každý iný príbeh. Svoj 25-ročný príbeh s denníkom SME už takmer nemám s kým konfrontovať, v redakcii som zostala ako posledná zo zakladajúcich novinárov. Keď si chcem osviežiť fakty, pomôže mi jedine spolupútnik Alexej Fulmek. Mne sa v hlave ukladajú skôr obrazy. Prvý obraz z môjho príbehu SME sa odohráva na chodbe sídla Smeny na Dostojevského rade v prvých dňoch roka 1993. Ešte cítim to zovretie žalúdka, keď my, redaktori, stojíme v kruhu a Mečiarov pobočník Vladimír Bajan zo svojho hnedého koženkového kufríka vyberá akési papiere a s takmer priateľským úsmevom nám oznamuje, že pre zlé hospodárske výsledky sa rozhodli odvolať šéfredaktora Karola Ježíka a na jeho miesto vybrali jednu z nás, Gabu Belanovú. Smena vtedy bola jedným z najúspešnejších denníkov a jej hospodárske výsledky boli, naopak, veľmi dobré. Len sme nepísali po vôli vládnuceho HZDS. (Akým zadosťučinením neskôr bolo, keď po pár rokoch krachujúce pozostatky Smeny za symbolickú korunu prešli pod SME!) Najťažšie, ale aj najkrajšie boli začiatky. Živý obraz sa mi viaže k výrobe prvého čísla denníka po neuveriteľne krátkych, hektických dvoch týždňoch. Každému, kto pracuje na počítači, sa už iste niekedy stalo, že sa mu stratil dopísaný súbor. My sme však mali úplne nesúrodé počítače, ktoré novej redakcii venovali priaznivci, drobní podnikatelia, a pri prenose od píšucich redaktorov ku grafikovi zmizli všetky texty. Napriek neskutočnému stresu i slzám bezmocnosti si však spomínam skôr na príjemné okamihy toho dňa. Na mladíka, ktorý síce nikdy v živote v novinách nepracoval, ale veľmi nám chcel pomôcť, a tak aspoň prenášal diskety, obsluhoval tlačiareň a varil čaj, či na mamu Karola Ježíka s obrovskou kopou vlastnoručne urobených lokší, aby sme nepomreli od hladu. Otvorená a často deklarovaná nenávisť mečiarovcov, ktorí začiatkom deväťdesiatych rokov ovládali celý štát, pripútala ku SME pevný okruh ľudí túžiacich po demokratickom vývoji Slovenska a slobode slova. Nikdy potom som už nezažila také protichodné reakcie. Na Mečiarove mítingy redaktori SME potrebovali poriadnu odvahu, babky-demokratky z fanatického davu dokázali vášnivo hodiť kameňom. Štátne inštitúcie nám odmietali odpovedať na akékoľvek otázky, na druhej strane priaznivci nám všemožne vyjadrovali podporu. Jeden pán pred Veľkou nocou doniesol plný kôš krásnych vlastnoručne upletených korbáčov s vpleteným logom SME, ďalší prinášali chutné plody svojich záhrad. Najviac pozitívnych obrazov, no aj ten najsmutnejší, sa mi spája s pôsobením redakcie na Mýtnej ulici, kam sme sa po krátkom čase z ekonomických dôvodov presťahovali z Presscentra. Starý vinohradnícky domček by síce na sídlo redakcie nikto netypoval a v začiatkoch sme sa všetci tiesnili v malej garáži vo dvore, vďaka šikovným architektom však toto miesto nadobudlo nezvyčajné čaro. A najmä vďaka Karolovi Ježíkovi sa stalo miestom, kde pri raňajkách s redaktormi a komentátormi diskutovali Čarnogurský s Weissom, Dzurinda s Bugárom či Miklošom, politikmi z rôznych strán politického spektra, ekonómami, historikmi či inými odborníkmi. Inokedy sa dvorček zaplnil čitateľmi SME. Drevené hrady v podkroví, našom prvom netypickom open space, boli plné ich pozdravov. Karol Ježík na voľné miesto motivačne kriedou písal postupne rastúci náklad denníka. Spomínam si na vrcholné číslo 120 000. V tých časoch sme žili ako rodina. Chodili sme spolu na dovolenky. Stretávali sa aj naše deti, spolu chodili na lyžovačky či letné tábory, v sobotu, jediný trochu voľný deň, sme spoločne vyrazili na Zochovu chatu či upravovali prostredie domčeka. V mysli mám obraz jednej takej sobotnej brigády, keď okolo mňa sedia moje deti a v károvanej košeli a menšestrákoch s trakmi nás príde pozdraviť hlavný akcionár Peter Vajda. Dcérka sa spýtala: „To je váš šofér?“ Režisér Petr Zelenka povedal, že deväťdesiate roky boli obdobím, keď ľudia mali zápal pre vec, o niečo im išlo. Určite to platí aj o denníku SME. Bolo to aj obdobie hľadania, možno idealizmu a čarovnej naivnosti, ale keď vo voľbách v roku 1998 zvíťazila demokratická koalícia, Mečiar odišiel za medveďmi a Slovensko začal svet brať ako partnera, cítili sme to aj ako svoje víťazstvo. No krátko na to nás v domčeku zasiahla i najsmutnejšia udalosť, tragická smrť šéfredaktora Karola Ježíka. Hoci v internetových diskusiách odvtedy zúriví kritici radi mudrujú, ako by sa za to či ono Karol v hrobe obracal, som presvedčená, že by bol skôr prekvapený, ako po takých, už niekoľkých generačných výmenách dokáže redakcia držať stále rovnako kritický a nezávislý duch. A ešte jeden malý obrázok z dvora domčeka na Mýtnej, kde dnes funguje stacionár pre ľudí bez domova. Keď sme v prvých dňoch rekonštrukcie z okna garáže zazreli chlapov s motorovými pílami, ako sa púšťajú do likvidácie skupinky stromov, zdesene sme volali architektov. Vysvetlili nám, že je to len náletová zeleň a na jej mieste bude rásť jeden poriadny platan. Dvadsaťpäť rokov im dalo za pravdu. Dvorčeku uprostred rozmáhajúcej sa okolitej výstavby širšieho centra Bratislavy, kde pribúdajú len poschodia nad i pod zemou, dominuje nádherný pokojný platan.


Fico, Kaliňák a policajný šéf sa stretli so šéfredaktormi médií

Vláda vníma slobodu tlače ako nezastupiteľnú súčasť demokratického zriadenia.

BRATISLAVA. Predseda vlády Robert Fico, minister vnútra Robert Kaliňák (obaja Smer) a prezident Policajného zboru Tibor Gašpar sa v utorok stretli s 19 šéfredaktormi mienkotvorných médií. Fico opakovane ubezpečil šéfredaktorov, že vláda rešpektuje úlohu médií v slovenskej spoločnosti a vníma slobodu tlače ako nezastupiteľnú súčasť demokratického zriadenia. TASR informoval tlačový a informačný odbor Úradu vlády (ÚV). "Spoločne diskutovali o niektorých podrobnostiach vraždy novinára internetového portálu Aktuality Jána Kuciaka a jeho priateľky. Prítomní predstavitelia vlády a polície špecifikovali jednotlivé kroky, ktoré sa urobili v súvislosti s vyšetrením tejto úkladnej vraždy," skonštatoval tlačový a informačný odbor Úradu vlády.


V Čečensku nie sú žiadni homosexuáli, opäť hovorí Kadyrov

Kremľom podporovaný Kadyrov čelí medzinárodnej kritike.

MOSKVA. Čečenský prezident Ramzan Kadyrov ostro poprel tvrdenia, že v jeho republike mučia a zabíjajú homosexuálnych mužov a dokonca uviedol, že v Čečensku ani žiadni nie sú. Kremľom podporovaný Kadyrov čelí medzinárodnej kritike po tom, ako ruské noviny priniesli správy, že jeho bezpečnostné sily zadržiavali, mučili a niekedy zabíjali homosexuálov. "To je nezmysel. Nemáme tu takýchto ľudí. Nemáme žiadnych gejov. Ak by tu nejakí boli, zoberte ich do Kanady," povedal Kadyrov v rozhovore pre reláciu Real Sports televíznej stanice HBO. Tá zverejnila výňatky z rozhovoru v piatok. Kadyrov tiež podľa agentúry AP dodal, že tí, ktorí prichádzajú s takýmito obvineniami, sú "diabli".


Drucker odhaduje, že zdravotníctvo bude potrebovať viac peňazí, ako je v rozpočte

BRATISLAVA. Päťdesiatmiliónová rezerva, s ktorou počíta budúcoročný štátny rozpočet pre zdravotníctvo, nebude podľa šéfa rezortu Tomáša Druckera (nominant Smeru) pravdepodobne stačiť na dofinancovanie sektora. "Je potrebné, aby sme mali dostatok financií, aby nám nekolaboval systém. Obávam sa, že to, koľko peňazí ide v súčasnosti do zdravotníctva, nepostačuje," povedal pre TASR Drucker. S ministerstvom financií preto bude rokovať o dodatočných zdrojoch. Dofinancovanie bolo potrebné vlani aj tento rok. Drucker poukázal, že Česko dáva na zdravotnú starostlivosť v prepočte na Slovensko asi o pol miliardy eur viac. S rozpočtom spokojný nie je. "Preto sme sa aj dohodli, že v budúcom roku dôjde k dofinancovaniu, pretože tá potreba tu je. Ak chceme skutočne realizovať aj nepopulárne a neľahké opatrenia, tak musíme mať k dispozícii peniaze, aby sme nedestabilizovali systém poskytovania zdravotnej starostlivosti," uviedol Drucker. Neteší ho, že sadzba za poistencov štátu, ako sú deti či dôchodcovia, klesne na budúci rok pod štyri percentá. "Zdravotníctvo potrebuje peniaze a práve v čase reforiem a redistribúcie peňazí, potrebujeme vykrývať zmeny. Mnohé neefektivity v zdravotníctve a redundancie vznikli práve v dôsledku nedostatku financií, pretože mnohí poskytovatelia si vytvárajú umelo peniaze, aby uhrádzali svoje záväzky," doplnil. Zlepšeniu by malo pomôcť zavedenie štandardov, ako však poukázal Drucker, to nejaký čas potrvá. Štát dá na zdravotníctvo v budúcom roku 1,37 miliardy eur, teda o takmer 120 miliónov eur menej oproti tohtoročnému návrhu. V sektore však má byť viac peňazí vďaka vyšším príjmom od ekonomicky aktívnych osôb, teda viac ako 4,4 miliardy eur. Štát zaplatí najviac na odvodoch za štátnych poistencov, ako sú deti či dôchodcovia. Pôvodný návrh rozpočtu z leta počítal s tým, že na tento účel pôjde 1,28 miliardy eur. Parlament však odobril poslanecký návrh Juraja Blanára (Smer) a sadzba poistencov štátu klesne na 3,78 percenta z vymeriavacieho základu. Suma sa tak zníži o 70,1 milióna eur. Tieto peniaze však pribudli v kapitole ministerstva zdravotníctva, majú sa použiť na obnovu nemocníc. "Štátny rozpočet sa nemení, pretože peniaze za poistencov štátu sa transformovali na kapitálové výdavky," skonštatoval Drucker. Výpadok má zdravotným poisťovniam vykryť zrušenie odvodového stropu, ktorý už tiež odobril parlament. Drucker odhaduje, že tento krok prinesie 82 miliónov eur, do zdravotníctva by tak od ekonomicky aktívnych osôb malo prísť o 12 miliónov eur viac, ako sa pôvodne očakávalo. Štát chce v nasledujúcich rokoch spomaliť rast výdavkov na zdravotnú starostlivosť. Rozpočet počíta napríklad s tým, že v budúcom roku poklesnú o desiatky miliónov eur výdavky na lieky, zdravotnícke pomôcky a špeciálny zdravotný materiál či CT a MR vyšetrenia. Náklady na ústavnú starostlivosť by mali vzrásť v roku 2017 rovnakým tempom ako v minulosti, očakáva sa však zefektívnenie hospodárenia štátnych nemocníc, ktoré majú stámiliónové dlhy. Čaká ich preto opäť oddlžovanie. Peniaze na tento účel v rozpočte nie sú, sú však zarátané v štátnom dlhu. Ministerstvo v súčasnosti pripravuje plán oddlžovania, pôvodne ho chcelo predstaviť do konca roka, termín sa však možno posunie. O zámere v súčasnosti diskutuje s Európskou komisiou (EK). "Potrebujeme poznať názor EK. Nie je to jednoduchá operácia ani z pohľadu práva, ani spravodlivosti. Niekto môže mať pocit, že bol hospodárny a nezadlžoval sa, a potom sú určite poskytovatelia, ktorí robili prácu najlepšie, ako vedeli a nemohli dôjsť k tomu, že sa nezadlžia. Hľadať mieru spravodlivosti je potrebné asi veľmi individuálne. Je to otázka, ktorá nie je jednoduchá," zhrnul Drucker.


Obecné školy sú oslobodené od koncesionárskych poplatkov

Nezáleží na tom, či ide o právne subjekty alebo ide o školy bez právnej subjektivity.

BRATISLAVA. Obecné školy budú oslobodené od koncesionárskych poplatkov. Vyplynulo to z rokovaní Združenia miest a obcí Slovenska (ZMOS) s ministrom kultúry Marekom Maďaričom. Agentúru SITA o tom informoval hovorca ZMOS Michal Kaliňák. Ako vo svojom stanovisku vysvetľuje ZMOS, nejasnosť v platení úhrad spočívala v tom, že podľa údajov Sociálnej poisťovne sú zamestnanci školy bez právnej subjektivity, ktorých zriaďovateľom je mesto alebo obec, vnímaní ako zamestnanci obce. Z toho vyplývala povinnosť platiť koncesionárske poplatky, hoci spomínaní obecní zamestnanci boli učiteľmi v obecnej škole.„Z neistoty často pramenia zlé rozhodnutia. Preto sme vo veci koncesionárskych poplatkov za naše školy a školské zariadenia vstúpili do rokovaní s ministerstvom kultúry,“ uviedol predseda ZMOS Michal Sýkora a dodal, že združenie o postupe rokovalo s ministrom kultúry Marekom Maďaričom a štátnym tajomníkom Ivanom Sečíkom. Sýkora pripomenul, že s riešením problému pomohol aj samotný Rozhlas a televízia Slovenska (RTVS), ktorý vyberá úhrady. „Som veľmi rád, že všetci partneri problém vnímali aplikačnou praxou a tak bolo naformulované východisko pozitívne pre naše školy,“ zdôraznil Michal Sýkora.Z postoja rezortu kultúry a RTVS zároveň vyplynulo, že školy a školské zariadenia sú oslobodené od povinnosti úhrady koncesionárskych poplatkov, a to bez rozdielu ich právneho postavenia. Nezáleží teda na tom, či ide o právne subjekty alebo ide o školy bez právnej subjektivity. ZMOS preto samosprávam pripomenul, aby si skontrolovali počet zamestnancov evidovaných v Sociálnej poisťovni. V prípade spájania zamestnancov školy s obecnými zamestnancami by tak samosprávy mohli pri stanovovaní výšky poplatku argumentovať reálnymi počtami zamestnancov obce.


Do Kalifornie prichádzajú fanúšikovia komiksov

V americkom San Diegu sa koná podujatie Comic-con od 20. do 23. júla a predstavuje sa na ňom všetko, čo má do činenia s komiksom: nové komiksové série, filmy, hry či hračky.

SAN DIEGO. V San Diegu sa počas jediného víkendu pravidelne stretávajú veľké filmové spoločnosti, aby prezradili, ako vyzerajú pripravované projekty. V priebehu rokov sa podujatie stalo ústredným miestom sveta komiksov. Comic-Con sa v priebehu rokov prezentoval doslova tisíckami špeciálnych hostí na svojich stretnutiach a priniesol fanúšikom tvorcov komikov, sci-fi a fantasy autorov, filmových a televíznych režisérov, spisovateľov a tvorcov zo všetkých strán tohto populárneho umenia.


Osemkrát viac na alkohol než na vzdelanie. Na ktoré neresti míňajú Česi najviac?

Za neresti Česi utratia deväť miliárd korún, v prepočte asi 330-miliónov eur.

PRAHA, BRATISLAVA. Na alkohol dávajú osemkrát viac ako na vzdelanie, na prostitútky ročne minú šesť miliárd korún (asi 220-miliónov eur), za drogy deväť miliárd korún (asi 330-miliónov eur). Údaje Českého štatistického úradu ukazujú, že Česi utratia za svoje neresti najviac od začiatku meraní. Podiel nelegálnych odvetví na českej ekonomike dosahuje podľa webu Lidovky.cz 0,2 percenta českého HDP, teda približne toľko ako celý textilný priemysel. Peniaze, ktoré Česi investujú do sexu a návykových látok, rastú. „Len za drogy Česi ročne utratia okolo deväť miliárd korún,“ hovorí Jiří Vopravil z Českého štatistického úradu. Na prvej priečke medzi neresťami sa drží pitie alkoholu, mesačne naň Čech minie 618 korún (asi 23 eur). Ide o priemer, do ktorého sa počítajú aj deti či abstinenti. Je to osemkrát viac ako priemerný Čech minie na vzdelanie. V prepočte na HDP to však nie je najhoršie v histórii. V roku 2003 Česi na drogy, prostitúciu či pašovaný alkohol a cigarety tvorili až pol percenta HDP. Vtedy to bolo osem miliárd, teraz je to o miliardu viac. Čierna, teda nelegálna, a šedá ekonomika, legálna činnosť, ktorú však účastníci nezdaňujú, podľa odborníka Deloitte Davida Mareka negatívne ovplyvňuje českú ekonomiku. „Ide o stovky miliárd korún, z ktorých sa neodvádzajú dane,“ tvrdí.


Najkrajšie zámky v Európe

Radi navštevujete zámky? Máme pre vás tipy na osem zámkov a hradov, ktoré by ste určite nemali vynechať.

Väčšie i menšie, honosné aj chudobnejšie. Zámky nájdeme po celej Európe. Odrážajú históriu a vypovedajú o osobnom šťastí i tragédiách svojich majiteľov. Zámky v Európe očaria svojou majestátnosťou hodnou obdivu. Približujú nám jednotlivé regióny, národy a šľachtické rodiny, ktoré formovali Európu. Týchto osem z nich patria medzi tie najkrajšie. Priamo na vrchole kopca Sitra sa týči palác Pena, viditeľný zo všetkých svetových strán. Je obklopený nádherným parkom, v ktorom sa prelína les s kvitnúcimi záhradami. Palác Pena je výraznou stopou kráľa Ferdinanda ll. a je považovaný za najsilnejší prejav romantizmu 19. storočia v Portugalsku. Jeho zaujímavosťou sú aj prvky z maurskej architektúry. Chcete sa pozrieť do Portugalska ? Pozrite si last minute zájazdy do Portugalska >>> Jedným z najvýraznejších zámkov Španielska je zámok Alcazar ležiaci na skalnatom útese nad sútokom riek Eresma a Clamores. Týči sa nad historickým mestečkom Segovia a pôvodne bol zámok postavený ako pevnosť. Neskôr slúžil aj ako kráľovský palác alebo vojenská akadémia. Alcazar má zaujímavý tvar, ktorý pripomína predok lode a bol inšpiráciou aj pre Walta Disneyho a jeho hrad pre Popolušku. Plánujete navštíviť Španielsko? Tu nájdete last minute zájazdy do Španielska >>> Zámok Neuschwanstein patrí k najpopulárnejším nielen v Nemecku, ale v celej Európe. Má niekoľko výnimočností, ktoré dodnes lákajú tisícky návštevníkov. Na rozdiel od iných historických zámkov a hradov nie je výsledkom stavebnej činnosti niekoľkých storočí. Zámok Neuschwanstein dal postaviť samotársky kráľ Ľudovít ll. Stavba trvala iba 13 rokov a nesie prvky románskej architektúry. Samotný kráľ v ňom strávil iba 11 nocí. Takmer ihneď po jeho smrti bol sprístupnený verejnosti a nesie prezývku “hrad rozprávkového kráľa”. Radi by ste strávili dovolenku v Nemecku? Pozrite si last minute ponuky do Nemecka >>> Zámok Conwy, niekedy nazývaný aj hrad Convy je typické stredoveké opevnenie na severnom pobreží Walesu. Postaviť ho dal Edward l. a jeho strategické umiestnenie umožňovalo dohľad na prechodom cez rieku Conwy. Zámok Conwy je zapísaný do svetového dedičstva UNESCO ako jeden z najlepších príkladov vojenskej architektúry v Európe z obdobia prelomu 13. a 14. storočia. Last minute termíny zájazdov do Anglicka si môžete pozrieť a rezervovať tu >>> Zámok Culzean je považovaný za klenot Škótska. Pôvodne mohutný vidiecky dom bol postavený na konci 18. storočia, priamo pri veľkolepých útesoch s výhľadom na Firth of Clyde, najhlbšie vody pri britských ostrovoch. Je obklopený krásnym zámockým parkom, ktorý je prístupný verejnosti, samotný zámok slúži ako ubytovacie zariadenie s krásnymi obradnými miestnosťami. Naplánujte si dovolenku v Škótsku. Tu nájdete last minute ponuky do Škótska >>> Zámok Chambord zo 16. storočia patrí k najznámejším zámkom vo Francúzsku. Je postavený na okraji lesa, v močaristých nížinách v regióne Sologne a slúžil ako lovecký zámoček. Chambord dal postaviť kráľ František l., ktorý v ňom strávil iba málo času. Výraznou črtou zámku je opevnenie s vežami a obranná priekopa, ktoré však boli vnímané viac ako dekoračné než funkčné prvky stavby. Zámok má výraznú renesančnú architektúru s množstvom rôznych dekoratívnych prvkov. Je obklopený rozsiahlymi záhradami s vodnými prvkami. Chcete navštíviť Francúzsko? Nájdite si vhodný last minute termín zájazdu do Francúzska >>> Hrad Corvin bol postavený v 15. storočí Jánosom Hunyadim, ktorý chcel premeniť bývalú tvrz, ktorú získal jeho otec od kráľa Žigmunda ako odstupné. Tento renesančný zámok stojí na skalnom brale nad riekou. Patrí k najväčším zámkom v Európe a je jedným zo siedmych divov Rumunska. Tento impozantný hrad je známy vysokými vežami, baštami, vnútornými nádvoriami, farebnými strechami a zdobenými balkónmi. K výrazným prvkom hradu patrí mohutný kamenný prístupový most. Plánujete dovolenku v Rumunsku? Pozrite si last minute zájazdy do Rumunska >>> Krásny mohutný hrad Hohenwerfen sa týči nad údolím Salzachtal. Pochádza z 11. storočia a patrí medzi najlepšie zachované obranné stavby neskorého stredoveku. Silné opevnenie bolo postavené na skale vysokej 155 metrov. Dnes tu sídli múzeum približujúce históriu regiónu aj samotného hradu. Atrakciou je historické sokoliarske centrum s ukážkami a vystúpeniami vystúpeniami dravcov. Last minute zájazdy do Rakúska si môžete vybrať a rezervovať tu >>>


Požiar v černobyľskej zóne mohli založiť úmyselne

Najpravdepodobnejšou príčinou požiaru je podpaľačstvo.

KYJEV. Najpravdepodobnejšou príčinou požiaru, ktorý vypukol v utorok v tzv. Červenom lese v ukrajinskej černobyľskej zóne, sa javí podpaľačstvo. Informovala o tom tlačová agentúra UNIAN. Plamene sa totiž objavili na viacerých miestach súčasne a navyše - podľa informácií miestnych médií - našli hasiči v uvedených lokalitách viacero fakieľ. Možným motívom založenia požiaru, ktorý sa ani napriek veľkému úsiliu hasičov do utorňajších večerných hodín nepodarilo dostať pod kontrolu, mohlo byť zakrytie inej trestnej činnosti, napríklad ilegálneho výrubu lesa. Plamene zachvátili územie o rozlohe desať hektárov. Na likvidácii požiaru pracovalo viac ako 120 hasičov s takmer troma desiatkami kusov techniky. Zo vzduchu ich podporovali posádky hasiaceho lietadla a vrtuľníka, ktoré už zhodili na zasiahnuté územie najmenej 34 ton vody. Les v okolí obce Kopači pomenovali podľa toho, že v dôsledku vysokej miery rádioaktívneho zamorenia sa tu dovtedy zelená flóra zmenila na červenkasto-hnedú. Dodnes ide o najzasiahnutejšiu časť pásma okolo niekdajšej jadrovej elektrárne Černobyľ, do ktorého je vstup prísne zakázaný. Hasiace práce sťažuje vietor v oblasti, ktorý navyše zanáša dym z požiaru smerom na ukrajinskú metropolu Kyjev, kde preto odborníci odporúčali neotvárať okná.


Majú skvelú formu. Hudáčkovci ťahajú Örebro

Libor Hudáček je štvrtým najproduktívnejším hráčom švédskej súťaže.

LINKÖPING. Bratia Hudáčkovci sa významným spôsobom podieľali na víťazstve hokejistov Örebra na ľade Linköpingu (3:1) v súboji dvanásteho kola švédskej najvyššej hokejovej súťaže. Brankár Július Hudáček pochytal tridsať z tridsaťjeden striel z hokejok domácich hráčov a dosiahol skvelú úspešnosť 96,77 percent. Vyhlásili ho za prvú hviezdu zápasu. Jeho mladší brat Libor pečatil víťazstvo hostí sekundu pred koncom tretej tretiny gólom do prázdnej bránky. A pokračuje v bilancii bod na zápas. Po dvanástich kolách má na konte dvanásť bodov za šesť gólov a šesť asistencií. Vo svojom tíme je na čele produktivity a v tabuľke celej SHL je štvrtý len dva body za lídrom Danielom Paillem z Brynäsu. Aktuálne víťazstvo má pre hráčov Örebra veľký význam, lebo prišlo po troch prehrách. Na jedenástej priečke štrnásťčlennej tabuľky SHL má Örebro manko jedného bodu na desiaty Linköping a päť bodov na siedmu Luleu. "V uplynulých dvoch zápasoch proti Karlskrone a Skelleftea sme urobili priveľa chýb. Dlho sme to potom rozoberali a teraz sa vrátili k jednoduchej hre. Zafungovalo to," cituje Júliusa Hudáčka portál periodika Sydsvenskan. "Veľmi mi pomohli hráči predo mnou, ktorí bojovali a dreli počas celých 60 minút. A keď aj ku mne prešli strely zvonku, na to som brankár, aby som niečo chytil."


Mogheriniová Trumpovi: EÚ bude oslovovať každý zbúraný múr a nový most

Každý si zaslúži rešpekt bez ohľadu na svoju vieru, pohlavie a štátnu príslušnosť, povedala Mogheriniová.

BRUSEL. Šéfka európskej diplomacie Federica Mogheriniová dnes v reakcii na kroky amerického prezidenta Donalda Trumpa zdôraznila, že Európa bude namiesto budovania múrov "oslavovať" každý múr, ktorý bude zbúraný, a "každý nový most, ktorý bude postavený". Po kritike z viacerých metropol členských štátov EÚ na adresu Trumpovho rozhodnutia ohľadom pozastavenia prijímania utečencov Mogheriniová uviedla, že "všetci ľudia sú v prvom rade ľudskými bytosťami a majú neodcudziteľné práva". "Každý si zaslúži rešpekt bez ohľadu na svoju vieru, pohlavie a štátnu príslušnosť," konštatovala Mogheriniová. Vysoká predstaviteľka EÚ pre zahraničné veci a bezpečnostnú politiku dodala, že "sa zdá byť také zvláštne, že to musíme zopakovať len niekoľko dní po Dni pamiatky obetí holokaustu".